*Projekts*

**Konceptuālais ziņojums**

**"Par Darba likuma 131. panta trešās daļas piemērošanu Valsts probācijas dienesta nodarbinātajiem, kuru darbs ir saistīts ar īpašu risku"**

**Rīgā, 2021**

**Satura rādītājs**

[**KOPSAVILKUMS** 3](#_Toc73434929)

[**I. PROBLĒMAS APRAKSTS** 4](#_Toc73434930)

[**II. PIEDĀVĀTIE RISINĀJUMA VARIANTI UN IETEKME UZ PROBLĒMAS RISINĀŠANU** 6](#_Toc73434931)

[Izvērtēšanas ziņojums 11](#_Toc73434932)

[Kriminālsods – piespiedu darbs 14](#_Toc73434933)

[Audzinoša rakstura piespiedu līdzeklis – sabiedriskais darbs 15](#_Toc73434934)

[Probācijas klientu uzraudzība 16](#_Toc73434935)

[Probācijas programmas 20](#_Toc73434936)

[Izlīguma procesa organizēšana un vadīšana 26](#_Toc73434937)

[Starpinstitūciju sanāksmes 27](#_Toc73434938)

[**Risinājuma ieviešanai nepieciešamie lēmumi** 32](#_Toc73434939)

[**IV. IETEKME UZ VALSTS UN PAŠVALDĪBU BUDŽETU** 32](#_Toc73434940)

# **KOPSAVILKUMS**

Konceptuālais ziņojums "Par Darba likuma 131. panta trešās daļas piemērošanu Valsts probācijas dienesta nodarbinātajiem, kuru darbs ir saistīts ar īpašu risku" (turpmāk – konceptuālais ziņojums) ir sagatavots pēc Tieslietu ministrijas iniciatīvas.

Valsts probācijas dienestā (turpmāk – Dienests) nodarbinātajiem, tostarp nodarbinātajiem, kuri īsteno Dienesta funkcijas un kuru darbs ir saistīts ar īpašu risku, šobrīd ir noteikta normālā darba laika organizācija – astoņas stundas dienā un 40 stundas nedēļā[[1]](#footnote-2), izņemot Dienesta Resocializācijas departamenta Elektroniskās uzraudzības centra referentus, kuriem darba rakstura dēļ noteikta summētā darba laika organizācija[[2]](#footnote-3). Atsevišķiem nodarbinātajiem noteiktos gadījumos tiek noteikts arī nepilns darba laiks.[[3]](#footnote-4)

Veicot darba vides risku novērtēšanu Dienestā un izvērtējot Ministru kabineta 2013. gada 29. janvāra noteikumu Nr. 66 "Noteikumi par valsts un pašvaldību institūciju amatpersonu un darbinieku samaksu un tās noteikšanas kārtību"(turpmāk – MK noteikumi Nr. 66) regulējumu, kas nosaka Dienesta amatu grupas, kurās amata (dienesta, darba) pienākumu izpilde ir saistīta ar īpašu risku (9. pielikuma 19. punkts), tika secināts, ka noteiktas Dienesta darbinieku daļas darbs ir saistīts ar īpašu risku un viņiem atbilstoši Darba likuma 131. panta trešajai daļai būtu nosakāma pāreja uz normālo saīsināto darba laiku – septiņas stundas dienā un 35 stundas nedēļā. Konceptuālajā ziņojumā ir sniegta informācija par tām Dienesta nodarbināto amatu grupām, kuru darbs ir saistīts ar īpašu risku un kurām atbilstoši Darba likuma 131. panta trešajai daļai būtu nosakāma pāreja uz normālo saīsināto darba laiku – septiņas stundas dienā un 35 stundas nedēļā. Konceptuālajā ziņojumā ir detalizēti aprakstīti šo amatu grupu pienākumi Dienesta funkciju ietvaros, to veikšanai patērētais darba laiks, kā arī sniegts aprēķins par papildus nepieciešamo amatu vietu skaitu pēc pārejas uz 35 stundu darba nedēļu, un ir vērtēta iespējama atteikšanās no atsevišķām Dienesta noteiktajām funkcijām un uzdevumiem ar mērķi ietaupīt personālresursus un ar to saistītie riski.

Konceptuālais ziņojums paredz risinājumu Dienesta pārejai uz 35 stundu darba nedēļu, un tam nepieciešamo valsts budžeta finansējumu minētā risinājuma ieviešanai.

Sabiedrības līdzdalība konceptuālā ziņojuma izstrādes gaitā ir notikusi atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam. Informācija par konceptuālo ziņojumu tika ievietota Tieslietu ministrijas[[4]](#footnote-5) un Valsts kancelejas[[5]](#footnote-6) tīmekļvietnē, lai sabiedrības pārstāvji saskaņā ar minēto noteikumu 7.4.1 apakšpunktu varētu sniegt viedokli par konceptuālo ziņojumu tā izstrādes stadijā. Papildus tika lūgts Latvijas Probācijas darbinieku arodbiedrības viedoklis. Sabiedrības līdzdalības rezultāti ir iekļauti konceptuālā ziņojuma 1. pielikumā.

# **I. PROBLĒMAS APRAKSTS**

Dienests ir tieslietu ministra pārraudzībā esoša tiešās pārvaldes iestāde, kas īsteno valsts politiku sabiedrības drošības jomā likumā noteikto funkciju ietvaros.[[6]](#footnote-7)

Dienests īsteno šādas funkcijas:

1) sniedz izvērtēšanas ziņojumu par probācijas klientu;

2) nodrošina probācijas programmu izstrādi un licencētu programmu īstenošanu;

3) organizē kriminālsoda – piespiedu darbs – izpildi;

4) organizē audzinoša rakstura piespiedu līdzekļa – sabiedriskais darbs – izpildi;

5) pārbaudes laikā uzrauga personas, pret kurām izbeigts kriminālprocess, tās nosacīti atbrīvojot no kriminālatbildības;

6) organizē un vada izlīguma procesu kriminālprocesā un lietās par audzinoša rakstura piespiedu līdzekļu piemērošanu bērniem;

7) uzrauga personas, kuras nosacīti notiesātas vai nosacīti pirms termiņa atbrīvotas no brīvības atņemšanas iestādēm;

8) nodrošina papildsoda – probācijas uzraudzība – izpildi.[[7]](#footnote-8)

Dienesta nodarbinātajiem, tostarp nodarbinātajiem, kuri īsteno Dienesta funkcijas un kuru darbs ir saistīts ar īpašu risku, šobrīd ir noteikta normālā darba laika organizācija – astoņas stundas dienā un 40 stundas nedēļā[[8]](#footnote-9), izņemot Dienesta Resocializācijas departamenta Elektroniskās uzraudzības centra referentus, kuriem darba rakstura dēļ noteikta summētā darba laika organizācija[[9]](#footnote-10). Atsevišķiem nodarbinātajiem noteiktos gadījumos tiek noteikts arī nepilns darba laiks.[[10]](#footnote-11)

Šobrīd saskaņā ar Darba likuma 66. pantu nodarbinātajiem, kuru darbs ir saistīts ar īpašu risku, ir noteikta piemaksa 20 % apmērā. Saskaņā ar Darba likuma 151. panta pirmās daļas 2. punktu Dienesta nodarbinātajiem, kuru darbs ir saistīts ar īpašu risku, ir piešķirtas tiesības saņemt trīs papildatvaļinājuma dienas. Ņemot vērā minēto, Dienestā jau pašreiz ir noteiktas divas no trim garantijām, kas piemērojamas, ja tiek atzīts, ka darbs ir saistīts ar īpašu risku.

Saskaņā ar Darba aizsardzības likuma 1. panta 19. punktu īpašs risks ir darba vides risks, kas saistīts ar tādu paaugstinātu psiholoģisko vai fizisko slodzi, vai tādu paaugstinātu risku nodarbinātā drošībai un veselībai, ko nevar novērst, vai līdz pieļaujamam līmenim samazināt ar citiem darba aizsardzības pasākumiem, kā vien saīsinot darba laiku, kurā nodarbinātais pakļauts šim riskam.

Darba likuma 131. panta trešā daļa paredz, ka darbiniekiem, kuru darbs saistīts ar īpašu risku, normālais darba laiks nedrīkst pārsniegt septiņas stundas dienā un 35 stundas nedēļā, ja viņi šajā darbā ir nodarbināti ne mazāk kā 50 procentus no normālā dienas vai nedēļas darba laika. Ministru kabinets var noteikt normālo saīsināto darba laiku arī citām darbinieku kategorijām.

Saskaņā ar Darba likuma 131. panta trešās daļas komentāru[[11]](#footnote-12) *pirms minētais likuma nosacījums tiek piemērots, darba devējam jāveic vairāki priekšdarbi:*

* *darba vietu novērtēšana atbilstoši Darba aizsardzības likuma un tam pakārtoto Ministru kabineta noteikumu prasībām,*
* *darba vides risku novērtēšanas rezultātu dokumentēšana,*
* *to profesiju (amatu) sarakstu sastādīšana, kurās nodarbināto darbs saistīts ar īpašu risku.*

*Tad, kad minētie priekšdarbi veikti, darba kārtības noteikumos jānosaka darba laika sākums, beigas un pārtraukumi tiem darbiniekiem, kuru nodarbinātība noteiktos amatos saistīta ar īpašu risku.*

MK noteikumu Nr. 66 9. pielikuma ("Iestādes un amatu grupas, kurās amata (dienesta, darba) pienākumu izpilde ir saistīta ar īpašu risku") 19. punktā ir noteiktas Dienesta amatu grupas, uz kurām, īstenojot noteiktas Dienesta funkcijas, ir attiecināma piemaksa par īpašu risku.

Atbilstoši MK noteikumu Nr. 66 9. pielikuma 19. punktam piemaksa par īpašu risku ir paredzēta Dienesta amatpersonām (darbiniekiem):

* par sociālās uzvedības korekcijas pasākumu īstenošanu soda izciešanas vietās, par notiesāto apmeklējumu brīvības atņemšanas iestādē;
* par nosacīti notiesāto personu, pirms termiņa no soda atbrīvoto personu, kā arī to personu uzraudzību, pret kurām izbeigts kriminālprocess, tās nosacīti atbrīvojot no kriminālatbildības, un probācijas programmu īstenošanu;
* par kriminālsoda – piespiedu darbs – izpildes organizēšanu un vadīšanu;
* par audzinoša rakstura piespiedu līdzekļa – sabiedriskais darbs – izpildes organizēšanu;
* par kriminālsoda probācijas uzraudzības izpildes organizēšanu un vadīšanu, izlīguma kriminālprocesā organizēšanu un vadīšanu, kā arī par izvērtēšanas ziņojuma sniegšanu par probācijas klientu.

Līdz 2020. gadam veicot darba vides risku novērtējumu Dienestā, netika saņemtas rekomendācijas par esošās situācijas neatbilstību normatīvajiem aktiem. Veicot atkārtotu (ikgadējo) darba vides risku novērtēšanu Dienestā, saskaņā ar pakalpojuma līgumu šim nolūkam piesaistītā kompetentā institūcija – SIA "Darba drošības centrs" (reģ. Nr. 40003650884) 2020. gada 19. martā iesniedza Dienestā 2020. gada 10. martā sagatavoto darba aizsardzības pasākumu plāna projektu, kurā norādīja uz darba aizsardzības pasākuma: "*Nodrošināt, lai darbiniekiem, kuru darbs saistīts ar īpašu risku, normālais darba laiks nepārsniedz septiņas stundas dienā un 35 stundas nedēļā, ja viņi šajā darbā ir nodarbināti ne mazāk kā 50 procentus no normālā dienas vai nedēļas darba laika*" iekļaušanu Dienesta darba aizsardzības pasākumu plānā.

Saskaņā ar SIA "Darba drošības centrs" darba aizsardzības vecākā speciālista, arodveselības ārsta Artūra Neimaņa (turpmāk – A. Neimanis) sniegto viedokli, MK noteikumi Nr. 66 nosaka nodarbināto kategorijas, kurām "īpašs risks" ir piemērojams bez papildu pamatojuma, savukārt "īpašs risks" un tā piemērošana galvenokārt balstās uz darba vides risku novērtējumu. Ņemot vērā minēto viedokli, veicot darba vides risku novērtējumu, var tikt konstatēts, ka darbu, kas ir saistīts ar īpašu risku, veic arī MK noteikumu Nr. 66 9. pielikumā neminētās amatu grupas.

Tāpat A. Neimanis skaidroja, ka *īpaša riska piešķiršanai nav oficiālu kritēriju, līdz ar to, atbilstošas kvalifikācijas speciālists to nosaka pēc saviem ieskatiem. Vairākumā gadījumu atbilstoši definīcijai šajā kategorijā iekļautos psihoemocionālie faktori, retos gadījumos fiziskie. Bioloģiskie faktori kā īpaša riska radītāji arī ir saistīti ar psihoemocionālo spriedzi, ko rada inficēšanās risks, nevis pati bioloģiskā aģenta iedarbība*. Kā kritēriju, kas Dienesta gadījumā ļautu uzskatīt nodarbinātā psihoemocionālo darba vides risku par "īpašu risku", A. Neimanis nosauca darbu ar "īpašu kontingentu", t.i., probācijas klientiem.

Šādu nostāju par attiecīgā pasākuma ieviešanas nepieciešamību Dienesta nodarbinātajiem uztur arī Latvijas Probācijas darbinieku arodbiedrība.

**Ņemot vērā minēto, pastāv situācija, ka Dienesta nodarbinātājiem šobrīd ir noteiktas divas no regulējumā paredzētajām trim garantijām par darbu ar īpašu risku, bet netiek paredzēts saīsinātais darba laiks. Šāda situācija ir pretrunā ar Darba likuma 131. panta trešajā daļā ietvertajiem nosacījumiem.**

Šāda situācija rada risku, ka darbinieki masveidā vērsīsies tiesā ar attiecīgiem prasījumiem. Dienesta sniegtā informācija liecina, ka Latvijas Probācijas darbinieku arodbiedrība jau 2020. gada maijā vērsās Dienestā ar pieprasījumu piemērot Darba likuma 131. panta trešās daļas prasības noteiktai Dienesta nodarbināto grupai ar 2020. gada 1. jūliju un pēc Dienesta rīcībā esošās informācijas šobrīd Latvijas Probācijas darbinieku arodbiedrība savu biedru interešu aizstāvēšanai gatavo pieteikumu tiesai. Turklāt šāda situācija rada risku darbinieku pārslodzei un rezultējas ar veselības stāvokļa pasliktināšanos.

# **II. PIEDĀVĀTIE RISINĀJUMA VARIANTI UN IETEKME UZ PROBLĒMAS RISINĀŠANU**

Faktiski esošajā situācijā ir divi iespējamie problēmas risinājuma varianti:

**1. variants – turpināt Dienesta nodarbināto darba pienākumu organizēšanu 40 stundu darba nedēļas ietvaros.**

Varianta ieviešanai nav nepieciešamas nekādas aktivitātes, tā ieviešana nerada tūlītēju ietekmi uz valsts un pašvaldību budžetiem un nav nepieciešams papildu finansējums.

Vienlaikus šāda situācija rada risku, ka darbinieki masveidā vērsīsies tiesā ar attiecīgiem prasījumiem, vai to savu biedru interešu aizstāvēšanai darīs Latvijas Probācijas darbinieku arodbiedrība. Pozitīva tiesas lēmuma gadījumā Dienestam radīsies gan finansiāla rakstura zaudējumi, gan arī personālresursa pieejamības sarežģījumi funkciju izpildes un kvalitātes nodrošināšanai, jo:

1) būs jāpiemēro Darba likuma 131. panta trešā daļa noteiktai nodarbināto grupai, kas veido vairākumu;

2) radīsies pamats arī jaunām prasībām par iepriekšējiem periodiem, proti, pamats kompensācijas pieprasīšanai par nostrādātajām virsstundām iepriekšējos gados.

Jāņem vērā arī pastāvošais faktiskais risks, kas ar jautājuma nerisināšanu tikai pieaug – risks darbinieku pārslodzei, kas ilgtermiņā rezultējas ar veselības stāvokļa pasliktināšanos, darba spēju pazemināšanos un augstu personāla mainību, īpaši Rīgas teritorijā. Minēto problēmu lielā mērā nosaka arī darba ar probācijas klientiem specifika – probācijas klienti ir personas, kas notiesātas par ļoti smagiem noziegumiem, t.sk. par noziedzīgu nodarījumu pret tikumību un dzimumneaizskaramību (turpmāk arī – dzimumnoziegumu) pret bērniem izdarīšanu, tās var būt agresīvas, atkarīgas personas ar garīgās veselības vai uzvedības traucējumiem, emocionāli nestabilas personības, personas pēc atbrīvošanas no ieslodzījuma, personas, kuras izjūt naidu un nepatiku pret darbiniekiem, jo tiem jānodrošina soda izpildes process u.tml.

Dienesta personāla mainība 2020. gadā sasniedza 21 %, 2019. gadā – 27 %, 2018. gadā – 24 %, Vislielākā nodarbināto mainība 2020. gadā (tāpat kā gadu iepriekš) notika Dienesta centrālajā aparātā un Dienesta Rīgas Rietumu un Rīgas Austrumu reģionu teritoriālajās struktūrvienībās – gada laikā pieņemti 40 nodarbinātie (par 5 nodarbinātajiem mazāk kā 2019.gadā) un atbrīvoti 29 nodarbinātie (par 9 nodarbinātajiem mazāk kā 2019. gadā). Šāda personāla mainība palielina nepieciešamību ieguldīt vairāk resursu jauno darbinieku apmācībā.

Dienests veic atbrīvojamo darbinieku aptauju par iemesliem, kāpēc tie vēlas izbeigt darba attiecības. Analizējot pēdējo 3 gadu laikā atbrīvoto nodarbināto viedokli par dienesta/darba attiecību izbeigšanas iemesliem, Dienests ir secinājis, ka no atbrīvotajiem nodarbinātajiem, kuri, izbeidzot tiesiskās attiecības, iesniedza aptaujas anketu, 27 % kā darba/dienesta attiecību pārtraukšanas iemeslu atzīmēja atbildi "Darbs negatīvi ietekmē manu fizisko veselību", savukārt 11 % atzīmēja atbildi "Darbs ir emocionāli, psiholoģiski pārāk smags".

Ik gadu psiholoģiskās labsajūtas stiprināšanai Dienesta nodarbinātajiem tiek nodrošināti profesionālā atbalsta pasākumi – supervīzijas. Supervīzija pēc savas būtības ir konsultatīvs atbalsts jautājumos, kas saistīti ar darbu un profesionālo darbību. Galvenais supervīzijas rezultāts ir profesionālās efektivitātes paaugstināšana – profesionālo robežu apzināšanās, rīcības alternatīvu atrašana konkrētās darba situācijās, attiecību veidošana ar kolēģiem, padotajiem, klientiem, sadarbība komandā, darba stratēģijas, stresa faktoru un izdegšanas mazināšana un citi jautājumi, kas aktualizējas ikdienas darbā.

Ik gadu, pēc noteikta supervīziju posma noslēgšanās, Dienesta vadība tiekas ar supervizoriem, lai izzinātu un analizētu būtiskākās Dienesta nodarbināto problēmas, kurām supervīziju laikā tiek meklēti risinājumi. Tās gadu no gada ir vienas un tās pašas – paaugstināta trauksme, stress, bailes, emocionālais satraukums un izdegšana, veselības problēmas, kas radušās saspringta darba procesa rezultātā, paaugstināta atbildība, strādājot ar probācijas klientiem, kā arī šīs saskarsmes radītās psihoemocionālās sekas nodarbinātajam. Supervizori strādā ar katru individuālo situāciju, iesakot metodes, kā mazināt satraukumu, novērst izdegšanu, kā strādāt ar klientiem, tomēr, ņemot vērā, ka šo problēmu aktualitāte nav zudusi pēdējos gados, ir secināms, ka darba raksturs lielā mērā ietekmē nodarbināto psihoemocionālo stāvokli.

Analizējot nodarbināto aptauju rezultātus par individuālajām un grupu supervīzijām 2020. gadā, secināms, ka viens no galvenajiem iemesliem (motīviem) apmeklēt gan grupu, gan individuālās supervīzijas, tika norādīts "psihoemocionālā stāvokļa uzlabošana". Proti, darbinieku vecuma grupā no 20 līdz 29 gadiem šādu atbildi sniedza 3 no 5 respondentiem, vecuma grupā no 30 līdz 39 gadiem – 10 no 29 respondentiem, vecuma grupā no 40 līdz 49 gadiem – 17 no 37 respondentiem, vecuma grupā no 50 līdz 59 gadiem – 13 no 27 respondentiem.

**2. variants – noteikt, ka Dienesta nodarbinātajiem, kuriem veicot darba pienākumus, ir konstatējams īpašs risks, tiek noteikta 35 h darba nedēļa atbilstoši Darba likuma 131. panta trešajā daļā minētajam.**

Attiecībā uz šī varianta ietekmi jāņem vērā zemāk minētā informācija.

Izvērtējot MK noteikumu Nr. 66 regulējumu, kas nosaka Dienesta amatu grupas, kurās amata (dienesta, darba) pienākumu izpilde ir saistīta ar īpašu risku (9. pielikuma 19. punkts), kontekstā ar attiecīgo nodarbināto veicamajiem pienākumiem konkrētās Dienesta funkcijas ietvaros, Dienests secina, ka nav iespējams vienas Dienesta funkcijas ietvaros nodalīt darba pienākumus, kas tiek veikti tiešā kontaktā ar probācijas klientiem, no citiem ar šīs funkcijas izpildi saistītajiem darba pienākumiem, kurus veic bez tieša kontakta ar probācijas klientu, uzskatot, ka šo citu darba pienākumu veikšana nepakļauj nodarbināto īpašam riskam. Proti, psihoemocionālie darba vides riska faktori rada nodarbinātajiem būtisku psiholoģisko slodzi ne tikai tieši komunicējot ar probācijas klientu, bet arī citu ar attiecīgajām funkcijām saistīto pienākumu izpildes laikā, ko veic bez tieša kontakta ar probācijas klientu. Piemēram:

1. izvērtēšanas ziņojumu jomā Dienesta amatpersonas:
   * apmeklē brīvības atņemšanas iestādes;
   * tiekas ar probācijas klienta likumisko pārstāvi (ja probācijas klients ir nepilngadīgs), tiekas ar cietušo un cietušā likumisko pārstāvi (ja cietušais ir nepilngadīgs);
   * tiekas ar probācijas klienta norādītajām kontaktpersonām (piemēram, ģimenes locekļi, radinieki, draugi, darba kolēģi u.c.);
   * veic probācijas klienta iespējamās vai esošās dzīvesvietas sadzīves apstākļu izvērtēšanu un tiekas ar probācijas klienta dzīvesvietā esošām personām;
   * organizē starpinstitūciju sanāksmes;
   * piedalās tiesas sēdēs;
2. uzraudzības jomā Dienesta amatpersonas:
   * tiekas ar probācijas klienta likumisko pārstāvi (ja probācijas klients ir nepilngadīgs);
   * sazinās ar cietušo (obligāts nosacījums, ja probācijas klients ir izdarījis noziedzīgu nodarījumu pret tikumību un dzimumneaizskaramību (turpmāk arī – dzimumnoziedznieks) vai noziedzīgais nodarījums ir saistīts ar vardarbību un amatpersonas rīcībā nav informācija no prokurora vai tiesas, ka saziņa ar cietušo nav vēlama);
   * tiekas ar probācijas klienta norādītajām kontaktpersonām (piemēram, ģimenes locekļi, radinieki, draugi, darba kolēģi u.c.);
   * tiekas ar probācijas klienta dzīvesvietā esošām personām (ja probācijas klientam ir piemērota elektroniskā uzraudzība un ir jāveic dzīvesvietas izvērtēšana);
   * organizē starpinstitūciju sanāksmes;
   * piedalās tiesas sēdēs;
3. probācijas programmu jomā Dienesta amatpersonas:
   * vienlaikus strādā ar vairāk kā trīs probācijas klientiem, kas prasa emocionālu piepūli, koncentrēšanos un nedalītu uzmanību, fokusējoties uz probācijas klientu domāšanas un uzvedības analīzi (probācijas programmas nodarbība ilgst divas līdz trīs stundas);
   * sociālās uzvedības korekcijas programmas vada arī brīvības atņemšanas iestādē;
4. piespiedu un sabiedriskā darba jomā Dienesta amatpersonas:
   * tiekas ar probācijas klienta likumisko pārstāvi (ja probācijas klients ir nepilngadīgs);
   * tiekas ar darba devējiem (tai skaitā risinot konfliktsituācijas un domstarpības starp darba devēju un probācijas klientu);
   * organizē starpinstitūciju sanāksmes;
   * piedalās tiesas sēdēs;
5. izlīguma jomā Dienesta amatpersonas:
   * tiekas ar probācijas klienta likumisko pārstāvi (ja probācijas klients ir nepilngadīgs);
   * tiekas ar cietušo pēc traumatiskiem notikumiem, kas radušies noziedzīga nodarījuma rezultātā, tostarp seksuālas un citas vardarbības;
   * tiekas ar trešajām personām, kuras var sniegt atbalstu abām izlīguma procesā iesaistītajām pusēm (piemēram, sociālais dienests, bāriņtiesa, pedagogs, psihologs u.c.);
6. visās jomās Dienesta amatpersonas apstrādā un analizē informāciju, kas saistīta ar noziedzīga nodarījuma izdarīšanu un citām personām, kas tajā bija iesaistītas, piemēram, tiesu nolēmumi, prokurora priekšraksti par sodu un lēmumi, informācija no bāriņtiesas, sociālā dienesta, Valsts policijas u.c.

Ņemot vērā minēto, izvērtējot, vai darbs, kas ir saistīts ar īpašu risku, tiek veikts ne mazāk kā 50 procentus no normālā dienas vai nedēļas darba laika, ir jāvērtē tas, cik ilgu laiku nodarbinātajam dienas vai nedēļas ietvaros aizņem attiecīgās Dienesta funkcijas izpilde ar visiem no tā izrietošiem pienākumiem kopumā, nevis tikai tas, cik ilgu laiku nodarbinātais pavada tiešā kontaktā ar probācijas klientu. Turklāt, ņemot vērā to, ka Dienesta nodarbināto amatu apraksti nav veidoti pēc principa, ka amata aprakstā norādītais pienākuma procentuālais svars (nozīmība) atspoguļo faktiski patērēto laiku konkrētā amata pienākuma izpildei, nosakot, vai attiecīgie amata pienākumi ir veicami ne mazāk kā 50 procentus no normālā dienas vai nedēļas darba laika, Dienests nevar vadīties no amata pienākumu procentuālā sadalījuma amata aprakstā (piemēram, teritoriālās struktūrvienības vecākā lietveža amata aprakstā minētajam pienākumam – atbilstoši dotajam uzdevumam koordinēt struktūrvienības apmeklētāju plūsmu, ienākošos zvanus un elektronisko pastu, tostarp pieņemt apmeklētājus un probācijas klientus, tai skaitā, kuri ierodas uz pirmreizējo reģistrāciju – noteikts procentuālais svars (nozīmība) 35 %, taču faktiski apmeklētāju un probācijas klientu pieņemšana var tikt veikta visas darba dienas garumā).

Ar Dienesta 2020. gada 3. decembra rīkojumu Nr. 1110-2-01/RIK2020/796/1542 "Par piemaksas apmēra noteikšanu par darbu (dienestu), kas saistīts ar īpašu risku"piemaksa par darbu (dienestu), kas saistīts ar īpašu risku – 20 % apmērā no 2021. gada 1. janvāra ne ilgāk kā līdz 2021. gada 31. decembrim ir noteikta nodarbinātajiem šādos amatos:

* vadošais probācijas speciālists-nodaļas vadītājs;
* vecākais probācijas speciālists;
* probācijas speciālists;
* Dienesta Rīgas Austrumu reģiona teritoriālās struktūrvienības vadošais eksperts brīvprātīgā darba jomā;
* Dienesta Rīgas Rietumu reģiona teritoriālās struktūrvienības vadošais eksperts brīvprātīgā darba jomā;
* Dienesta Rīgas Austrumu reģiona teritoriālās struktūrvienības vecākais lietvedis;
* Dienesta Rīgas Rietumu reģiona teritoriālās struktūrvienības vecākais lietvedis;
* Dienesta Kurzemes reģiona teritoriālās struktūrvienības vecākais lietvedis;
* Dienesta Zemgales reģiona teritoriālās struktūrvienības vecākais lietvedis;
* Dienesta Vidzemes reģiona teritoriālās struktūrvienības vecākais lietvedis.

Izvērtējot iepriekš minētajos amatos nodarbināto veicamos amata pienākumus, Dienests secina, ka:

1. Dienesta funkciju īstenošana amata aprakstā ir noteikta vadošajam probācijas speciālistam – nodaļas vadītājam, vecākajam probācijas speciālistam un probācijas speciālistam. Tādējādi uz šīm amatu grupām būtu attiecināma normālā saīsinātā darba laika noteikšana, jo šajos amatos nodarbinātie īsteno MK noteikumu Nr. 66 9. pielikumā minētās funkcijas ne mazāk kā 50 procentus no normālā dienas vai nedēļas darba laika;
2. Rīgas Rietumu reģiona un Rīgas Austrumu reģiona teritoriālās struktūrvienības vadošā eksperta brīvprātīgā darba jomā amata aprakstā attiecībā uz Dienesta funkcijām, kas norādītas MK noteikumu Nr. 66 9. pielikumā, ir attiecināmi šādi amata pienākumi: sadarbībā ar probācijas klientu lietu vadītājiem veikt probācijas klientu atbilstības novērtēšanu iesaistīšanai līdzgaitniecības, atbalsta un atbildīguma apļu vai citos probācijas klientu atbalsta pasākumos, organizēt probācijas klientu iesaistīšanu minētajos pasākumos un profesionālo kompetenču uzturēšanai praktiski iesaistīties izlīguma, atbalsta un atbildīguma apļu vai līdzgaitniecības īstenošanā. Ņemot vērā minēto, arī uz šo amatu grupu būtu attiecināma normālā saīsinātā darba laika noteikšana, jo šajos amatos nodarbinātie īsteno MK noteikumu Nr. 66 9. pielikumā minētās funkcijas ne mazāk kā 50 procentus no normālā dienas vai nedēļas darba laika;
3. Rīgas Austrumu reģiona un Rīgas Rietumu reģiona, Kurzemes reģiona, Zemgales reģiona un Vidzemes reģiona teritoriālās struktūrvienības vecākā lietveža amata apraksts nesatur amata pienākumus, kas būtu tieši saistīti ar Dienesta funkciju, kas noteiktas MK noteikumu Nr. 66 9. pielikumā, īstenošanu. Amata aprakstā noteiktais pienākums – pieņemt apmeklētājus un probācijas klientus, tai skaitā, kuri ierodas uz pirmreizējo reģistrāciju, ir vērtējams kā atbalsta process Dienesta funkciju sekmīgai īstenošanai, bet ne kā Dienesta funkciju izpilde. Tomēr, ņemot vērā attiecīgā amata darba vides risku novērtējumu un apstākli, ka minētajos amatos nodarbinātie nepastarpināti veic darbu ar probācijas klientiem (t.s. "īpašu kontingentu"), arī uz šo amatu grupu būtu attiecināma normālā saīsinātā darba laika noteikšana, jo šajos amatos nodarbinātie veic minēto darbu ne mazāk kā 50 procentus no normālā dienas vai nedēļas darba laika.

Izvērtējot amatu grupas, uz kurām, iespējams, ir attiecināma 35 stundu darba nedēļa, Dienests secina, ka:

1. vadošā eksperta brīvprātīgā darba jomā amata specifika pieļauj elastību attiecībā uz darba organizāciju un, pārskatot un optimizējot ikdienas darba procesa soļus, vadošā eksperta brīvprātīgā darba jomā amata pienākumus ir iespējams veikt arī 35 stundu darba nedēļas ietvaros. Tādējādi šai amata grupai ir iespējams noteikt saīsināto darba laiku bez papildu finanšu līdzekļiem un konceptuālajā ziņojumā netiek sniegts papildu izvērtējums par šo amata grupu;
2. pārskatot Dienesta teritoriālo struktūrvienību darba organizāciju un optimizējot vecāko lietvežu darba procesa soļus, vecāko lietvežu amata pienākumus ir iespējams veikt arī 35 stundu darba nedēļas ietvaros. Tādējādi šai amata grupai ir iespējams noteikt saīsināto darba laiku bez papildu finanšu līdzekļiem un konceptuālajā ziņojumā netiek sniegts papildu izvērtējums par šo amata grupu;
3. pāreja uz 35 darba stundu nedēļu būtiski ietekmētu vadošo probācijas speciālistu – nodaļu vadītāju, vecāko probācijas speciālistu un probācijas speciālistu noslodzi. Ievērojot, ka tieši šajās amatu grupās nodarbinātie pamatā nodrošina Dienesta funkciju īstenošanu un ir lielākā Dienestā nodarbināto daļa, turpmāk konceptuālajā ziņojumā tiek sniegta izvērsta informācija tieši par šīm amatu grupām.

Saskaņā ar Dienesta amatu sarakstu uz 2021. gada 1. janvāri Dienestā kopumā ir 401 amata vieta. 270 amatu vietas ir vecāko probācijas speciālistu un probācijas speciālistu amatu vietas, 42 ir vadošo probācijas speciālistu – nodaļu vadītāju amatu vietas.

Racionālai un pamatotai nepieciešamā personālresursa noteikšanai un tā noslodzes sabalansēšanai Dienestā ir izveidots noslodzes standarts probācijas speciālistu, vecāko probācijas speciālistu un vadošo probācijas speciālistu – nodaļu vadītāju darbam. Standarts ir balstīts normatīvajos aktos noteikto darbību hronometrāžā. Ņemot vērā regulāras izmaiņas normatīvajos aktos, informācijas sistēmu un tehnoloģiju aizvien plašāku izmantošanu, kā arī zinātniskos un praktiskos atklājumos balstītu pilnveidojumu ieviešanu darbā ar probācijas klientiem, hronometrāža periodiski – vidēji vienu reizi trijos gados – tiek atkārtota. Darba standarts tiek pilnveidots. Hronometrāžas rezultātu objektivitātei tās procesā iesaista vairāk par 50% nodarbināto, darbības hronometrē nejauši izvēlētajās vairākos simtos klientu lietās, iegūtos rezultātus kalibrē un standartu definē speciāli izveidota ekspertu grupa.

Beidzamā šāda hronometrāža uzsākta 2019. gadā un pabeigta 2020. gadā. Turpmāk šajā konceptuālajā ziņojumā ir izmantoti rezultāti – darbību veikšanai nepieciešamais laiks, kas izriet no beidzamās hronometrāžas rezultātiem.

Saskaņā ar Dienesta 2019. gada 9. janvāra iekšējo noteikumu Nr. 1110-1-01/INA2019/19/19 "Valsts probācijas dienesta darba kārtība" (turpmāk – iekšējie noteikumi) 159. punktu:

"159. Dienesta teritoriālās struktūrvienības vadošajam probācijas speciālistam – nodaļas vadītājam probācijas klientu lietu vadība jāveic:

159.1. 0,4 kopējās darba noslodzes koeficienta apmērā, ja tieši padoti 4 vai 5 nodarbinātie;

159.2. 0,3 kopējās darba noslodzes koeficienta apmērā, ja tieši padoti 6 vai 7 nodarbinātie;

159.3. 0,2 kopējās darba noslodzes koeficienta apmērā, ja tieši padoti 8 vai 9 nodarbinātie."

Saskaņā ar iekšējos noteikumos noteiktajiem koeficientiem probācijas klientu lietu vadībā vadošajiem probācijas speciālistiem – nodaļu vadītājiem un to, ka uz 2021. gada 1. janvāri Dienestā ir:

* 13 vadošie probācijas speciālisti – nodaļu vadītāji, kuru koeficients probācijas klientu lietu vadībā ir 0,2;
* 14 vadošie probācijas speciālisti – nodaļu vadītāji, kuru koeficients probācijas klientu lietu vadībā ir 0,3;
* 15 vadošie probācijas speciālisti – nodaļu vadītāji, kuru koeficients probācijas klientu lietu vadībā ir 0,4,

kopējais vadošo probācijas speciālistu – nodaļu vadītāju pilnas slodzes koeficients probācijas klientu lietu vadībā ir 12,8.

Kopējais Dienesta nodarbināto, kuri nodrošina Dienesta funkciju izpildi, slodžu skaits ir 282,8 slodzes (12,8 vadošo probācijas speciālistu – nodaļu vadītāju, 270 vecāko probācijas speciālistu un probācijas speciālistu slodzes).

Lai nodrošinātu vienmērīgu Dienesta nodarbināto slodzes sadalījumu Dienesta teritoriālo struktūrvienībā un to nodaļās, Dienestā kopš 2007. gada ir ieviesta Dienesta nodarbināto slodzes aprēķināšanas un monitorēšanas sistēma, kas ir balstīta uz Dienesta nodarbināto darba procesu hronometrāžu katrā Dienesta funkcijā, un periodiski tiek pārskatīta un aktualizēta. Dienesta nodarbināto slodzes aprēķina pamatā ir ne tikai probācijas klientu lietu, kuras vada attiecīgais Dienesta nodarbinātais, skaits, bet arī laiks, kuru Dienesta nodarbinātajam ir jāpatērē darbā ar katru probācijas klientu lietu kategoriju un kurš ir atšķirīgs pat vienas funkcijas ietvaros. Dienesta nodarbināto darba slodzes aprēķins ir balstīts uz normatīvajos aktos noteikto veicamo darbību apjomu katrā funkcijā un probācijas klientu lietu vadības darba laika uzskaites (hronometrāžas) rezultātā iegūtajiem datiem par katru Dienesta funkciju īstenošanas procesa soli.

Turpmāk ir aprakstīti dažādu Dienesta funkciju ietvaros veicamie pasākumi un īpatnības.

## Izvērtēšanas ziņojums

Izvērtēšanas ziņojumus Dienests sniedz pēc tiesas vai prokurora pieprasījuma par apsūdzēto kriminālprocesā vai pēc brīvības atņemšanas iestādes administrācijas pieprasījuma par notiesāto, kurš pretendē uz nosacītu pirms termiņa atbrīvošanu no soda izciešanas, tai skaitā ar elektroniskās uzraudzības noteikšanu.

Izvērtēšanas ziņojuma sastādīšanas kārtību, tajā iekļaujamās informācijas apjomu un tā sniegšanas kārtību nosaka Ministru kabinets.[[12]](#footnote-13)

***Izvērtēšanas ziņojums pēc tiesas vai prokurora pieprasījuma***

Izvērtēšanas ziņojums ir viens no kriminālprocesuālajiem instrumentiem, kas var palīdzēt tiesai un prokuroram iegūt vispusīgu un objektīvu personību raksturojošu informāciju, tādējādi nodrošinot soda piemērošanas vai citas krimināltiesiskas reakcijas individualizāciju likumpārkāpēju efektīvai resocializācijai un taisnīguma atjaunošanas iespēju.

Saskaņā ar grozījumiem Kriminālprocesa likumā, kas stājās spēkā 2015. gada 2. decembrī, prokuroram kā procesa virzītājam ir pienākums pieprasīt no Dienesta izvērtēšanas ziņojumu par personu, kura apsūdzēta noziedzīga nodarījuma izdarīšanā pret tikumību un dzimumneaizskaramību.

Saskaņā ar grozījumiem Kriminālprocesa likumā, kas stājās spēkā 2018. gada 25. oktobrī, no 2019. gada 1. janvāra prokuroram kā procesa virzītājam ir pienākums pieprasīt no Dienesta izvērtēšanas ziņojumu par visām nepilngadīgajām personām, kuras ir apsūdzētas noziedzīga nodarījuma izdarīšanā.

Attiecībā uz pārējām apsūdzētajām personām izvērtēšanas ziņojuma pieprasīšana ir tiesas[[13]](#footnote-14) vai prokurora[[14]](#footnote-15) tiesības.

Izvērtēšanas ziņojuma sastādīšanas termiņš ir 15 darbdienas (ja izvērtēšanas ziņojuma pieprasītājs – tiesa vai prokurors – nav noteicis citu izvērtēšanas ziņojuma iesniegšanas termiņu), kuru laikā amatpersona (šeit un turpmāk tiek norādīti Dienesta funkciju īstenošanas procesa pamata soļi):

* iegūst vispusīgu un objektīvu informāciju par probācijas klientu (informācijas iegūšana no valsts un pašvaldību iestādēm, paša probācijas klienta, viņa norādītajām kontaktpersonām, tostarp arī darba devēja, un arī no cietušās personas);
* apzina cietušā viedokli par viņa aizskarto tiesību vai likumisko interešu atjaunošanu vai tās iespēju;
* izvērtē iegūto informāciju;
* veic probācijas klienta riska un vajadzību novērtējumu;
* izdara secinājumus par probācijas klienta kriminogēno uzvedību veicinošajiem faktoriem, iespējamiem resursiem, kuri varētu atturēt probācijas klientu no jaunu noziedzīgu nodarījumu izdarīšanas;
* sniedz viedokli par probācijas klientam nosakāmo sodu.

***Izvērtēšanas ziņojums pēc brīvības atņemšanas iestādes administrācijas pieprasījuma***

Izvērtēšanas ziņojums ir vispusīga un objektīva informācija par probācijas klientu, kas var palīdzēt tiesai pieņemt lēmumu par probācijas klienta nosacītu pirmstermiņa atbrīvošanu no soda izciešanas, tostarp ar elektroniskās uzraudzības noteikšanu. Nosacītas pirms termiņa atbrīvošanas no soda izciešanas gadījumā izvērtēšanas ziņojuma sagatavošana ir obligāta.

Izvērtēšanas ziņojuma sastādīšanas termiņš ir 15 darbdienas, kuru laikā amatpersona:

* iegūst vispusīgu un objektīvu informāciju par probācijas klientu (informācijas iegūšana no valsts un pašvaldību iestādēm, paša probācijas klienta, viņa norādītajām kontaktpersonām, tostarp arī darba devēja, un arī no cietušās personas);
* apzina cietušā viedokli par viņa aizskarto tiesību vai likumisko interešu atjaunošanu vai tās iespēju;
* veic probācijas klienta plānotās dzīvesvietas apskati un izvērtēšanu. Ja notiesātais pretendē uz nosacītu pirms termiņa atbrīvošanu no soda izciešanas ar elektroniskās uzraudzības noteikšanu, dzīvesvietas izvērtēšana ir komplicētāka, tā ietver virkni pasākumu, kas saistīti ar elektroniskās uzraudzības nodrošināšanas iespējām dzīvesvietā, piemēram, tiesiskā pamata probācijas klientam dzīvesvietā uzturēties izvērtēšana, atļauju saņemšana no visām dzīvesvietā faktiski dzīvojošajām personām, elektrotīkla un mobilo sakaru tīkla pārklājuma izvērtēšana, iespējas probācijas klientam nodrošināt savas fizioloģiskās vajadzības elektroniskās uzraudzības ierīču kontroles zonā izvērtēšana u.tml.;
* izvērtē iegūto informāciju;
* veic probācijas klienta riska un vajadzību novērtējumu;
* izdara objektīvus secinājumus par to, kā izvērtēšanas ziņojumā aprakstītie faktori ietekmē probācijas klienta kriminogēno uzvedību;
* sniedz pamatotu viedokli par iespējamo probācijas klienta nosacītu pirms termiņa atbrīvošanu, tostarp ar elektroniskās uzraudzības noteikšanu.

2020. gadā Dienests kopumā saņēma 1150 izvērtēšanas ziņojumu pieprasījumus: 394 izvērtēšanas ziņojumu pieprasījumi tika saņemti no brīvības atņemšanas iestādes administrācijas un 756 no tiesas un prokuratūras.

Darba laiks, ko Dienesta nodarbinātais patērē, sagatavojot izvērtēšanas ziņojumu, ir atšķirīgs katram izvērtēšanas ziņojuma veidam (piemēram, izvērtēšanas ziņojums pēc tiesas vai prokurora pieprasījuma vai izvērtēšanas ziņojums pēc brīvības atņemšanas iestādes administrācijas pieprasījuma) un mērķa grupai (piemēram, nepilngadīgie, personas, kuras ir izdarījušas noziedzīgu nodarījumu pret tikumību un dzimumneaizskaramību), par kuru tiek sagatavots izvērtēšanas ziņojums. Lielākais darba laika patēriņš izvērtēšanas ziņojumu sagatavošanas jomā ir izvērtēšanas ziņojumu sagatavošana par nepilngadīgajiem probācijas klientiem, probācijas klientiem, kuri ir notiesāti vai apsūdzēti par nozieguma izdarīšanu pret tikumību un dzimumneaizskaramību, kā arī par notiesātajiem, kuri pretendē uz nosacītu pirms termiņa atbrīvošanu no soda izciešanas ar elektroniskās uzraudzības noteikšanu. Piemēram, saskaņā ar Dienesta nodarbināto slodzes aprēķinu viena izvērtēšanas ziņojuma sagatavošana par nepilngadīgu probācijas klientu pēc brīvības atņemšanas iestādes pieprasījuma aizņem 23 stundas, pēc prokurora vai tiesas pieprasījuma – 22 stundas. Viena izvērtēšanas ziņojuma sagatavošana par dzimumnoziedznieku pēc brīvības atņemšanas iestādes pieprasījuma aizņem 23 stundas, pēc prokurora vai tiesas pieprasījuma – 24 stundas.

*1. tabula. Darba laika patēriņa aprēķins izvērtēšanas ziņojuma sagatavošanas jomā 2020. gadā*

|  |  |  |  |
| --- | --- | --- | --- |
|  | Stundas viena izvērtēšanas ziņojuma sagatavošanai | Pieprasīti izvērtēšanas ziņojumi 2020. gadā | Stundas kopā 2020. gadā |
| Izvērtēšanas ziņojums pēc brīvības atņemšanas iestādes pieprasījuma | 21 | 209 | 4389 |
| Izvērtēšanas ziņojums pēc brīvības atņemšanas iestādes pieprasījuma – dzimumnoziedznieks | 22 | 9 | 198 |
| Izvērtēšanas ziņojums pēc brīvības atņemšanas iestādes pieprasījuma – nepilngadīgais | 23 | 1 | 23 |
| Izvērtēšanas ziņojums pēc brīvības atņemšanas iestādes pieprasījuma (ar elektronisko uzraudzību) | 22 | 154 | 3388 |
| Izvērtēšanas ziņojums pēc brīvības atņemšanas iestādes pieprasījuma (ar elektronisko uzraudzību) – dzimumnoziedznieks | 23 | 1 | 23 |
| Papildinājumi izvērtēšanas ziņojumam pēc brīvības atņemšanas iestādes pieprasījuma | 12 | 14 | 168 |
| Papildinājumi izvērtēšanas ziņojumam pēc brīvības atņemšanas iestādes pieprasījuma – dzimumnoziedznieks | 13 | 2 | 26 |
| Papildinājumi izvērtēšanas ziņojumam pēc brīvības atņemšanas iestādes pieprasījuma (ar elektronisko uzraudzību) | 13 | 4 | 52 |
| Papildinājumi izvērtēšanas ziņojumam pēc brīvības atņemšanas iestādes pieprasījuma (ar elektronisko uzraudzību) – dzimumnoziedznieks | 14 | 1 | 14 |
| Izvērtēšanas ziņojums pēc tiesas vai prokurora pieprasījuma | 20 | 231 | 4620 |
| Izvērtēšanas ziņojums pēc tiesas vai prokurora pieprasījuma – dzimumnoziedznieks | 24 | 178 | 4272 |
| Izvērtēšanas ziņojums pēc tiesas vai prokurora pieprasījuma - nepilngadīgais | 22 | 346 | 7612 |
| Papildinājumi izvērtēšanas ziņojumam pēc tiesas vai prokurora pieprasījuma | 13 | 1 | 13 |
|  | Stundu skaits gadā: | | 24 798 |
|  | Stundu skaits mēnesī: | | 2066,5 |
|  | **Nodarbināto slodzes (40 st.):** | | **12,92** |
|  | **Nodarbināto slodzes (35 st.):** | | **14,76** |

Ņemot vērā atšķirīgo laika patēriņa apjomu katram izvērtēšanas ziņojuma veidam un mērķa grupai, kā arī sagatavoto izvērtēšanas ziņojumu skaitu 2020. gadā, secināms, ka darba laika patēriņš izvērtēšanas ziņojumu sagatavošanai 2020. gadā kopumā sastādīja 24 798 stundas, kas nozīmē, ka **40 stundu darba nedēļas gadījumā Dienestam izvērtēšanas ziņojumu funkcijas nodrošināšanai bija nepieciešamas 12,92 amata vietas, savukārt 35 stundu darba nedēļas gadījumā būtu nepieciešamas 14,76 amata vietas (skatīt 1. tabulu).**

## Kriminālsods – piespiedu darbs

Saskaņā ar Krimināllikuma 40. pantā noteikto, piespiedu darbs kā pamatsods vai papildsods ir piespiedu iesaistīšana sabiedrībai nepieciešamajos darbos, ko notiesātais vai persona, kurai piespiedu darbs noteikts ar prokurora priekšrakstu par sodu, izcieš, veicot dzīvesvietas apvidū piespiedu darba izpildes institūcijas noteiktos darbus no pamatdarba vai mācībām brīvajā laikā un bez atlīdzības. Piespiedu darbu kā pamatsodu nosaka uz laiku no 40 līdz 280 stundām. Prokurors, priekšrakstā par sodu nosakot piespiedu darbu, var piemērot ne vairāk kā pusi no Krimināllikumā paredzētā maksimālā piespiedu darba ilguma, tas ir līdz 140 piespiedu darba stundām. Piespiedu darbu kā papildsodu uz laiku no 40 līdz 100 stundām var noteikt personām, kuras notiesātas nosacīti. Jāņem vērā, ka saskaitot sodus, piespiedu darba apmērs var sasniegt arī 420 stundas.

Dienests organizē kriminālsoda **–** piespiedu darbs **–** izpildi Ministru kabineta noteiktajā kārtībā.[[15]](#footnote-16)

Organizējot kriminālsoda – piespiedu darbs – izpildi, amatpersona:

* izskaidro probācijas klientam piespiedu darba izpildes nosacījumus un kārtību;
* izvēlas piemērotāko darba devēju. Darba devējs ir neaizstājams resurss piespiedu darba izpildes organizēšanas nodrošināšanai un tas var būt valsts vai pašvaldību iestādes, valsts vai pašvaldību kapitālsabiedrības, valsts vai pašvaldības aģentūras, biedrības, nodibinājumi, reliģiskās organizācijas;
* sazinās ar darba devēju, vienojas par laiku, kad amatpersona un probācijas klients var ierasties pie darba devēja, un sagatavo norīkojumu piespiedu darba veikšanai pie konkrētā darba devēja. Probācijas klienta, amatpersonas un darba devēja pirmajai tikšanās reizei ir jābūt kopīgai. Tas nozīmē, ka norīkojumā norādītajā datumā un laikā pie darba devēja ir jāierodas gan probācijas klientam, gan amatpersonai.[[16]](#footnote-17) Minētais ir nepieciešams, lai:
* iepazīstinātu darba devēju ar probācijas klientu, tādējādi novēršot risku, ka piespiedu darba izpildi veic persona, kurai piespiedu darbs nav piemērots;
* probācijas klientam nepārprotami būtu zināms darba devējs, kurš viņam var noteikt veikt konkrētu darbu, kā arī pie kā vērsties nelaimes gadījumā vai citu jautājumu risināšanā;
* savstarpēji pārrunātu piespiedu darba izpildes vietu, laiku, kad probācijas klients veiks piespiedu darbu, veicamo darbu un citus jautājumus, kas katrai no pusēm ir aktuāli;
* saskaņotu sagatavoto darba grafiku;
* uzsāk piespiedu darba izpildes kontroli.[[17]](#footnote-18) Piespiedu darba izpildes kontroles mērķis ir pārliecināties, vai un kā probācijas klients veic piespiedu darbu. Piespiedu darba izpilde tiek kontrolēta, sazinoties ar darba devēju pa tālruni vai ierodoties piespiedu darba izpildes vietā. Kontrole piespiedu darba izpildes vietā ir neatņemams soda izpildes organizēšanas elements, kas vienlaikus ir vērsts uz iespējamo korupcijas risku, kas var iestāties probācijas klientam vienojoties ar darba devēju par piespiedu darba neveikšanu vai citiem atvieglojumiem soda izciešanas laikā, identificēšanu un novēršanu.Dienesta iekšējie tiesību akti paredz, ka Dienesta nodarbinātie sazinās ar darba devēju ne retāk kā vienu reizi trijās dienās, kurās probācijas klientam saskaņā ar sagatavoto darba grafiku jāveic piespiedu darbs, un ierodas piespiedu darba izpildes vietā ne retāk kā vienu reizi 15 dienās, kurās probācijas klientam saskaņā ar sagatavoto darba grafiku jāveic piespiedu darbs. Ņemot vērā objektīvus apstākļus, kontroli piespiedu darba izpildes vietā var veikt retāk kā vienu reizi 15 dienās. Jāatzīmē, ka šī ir minimālā kontroles robeža un Dienesta nodarbinātajiem, nosakot piespiedu darba izpildes kontroles intensitāti, ir jāņem vērā virkne faktoru. Tas nozīmē, ka praksē atsevišķos periodos piespiedu darba izpildes kontrole var notikt arī katru dienu;
* ja probācijas klients izvairās no piespiedu darba izpildes vai neievēro piespiedu darba izpildes nosacījumus un kārtību, Dienesta nodarbinātie noskaidro šādas rīcības iemeslus un, ja tie nav attaisnojoši, izsniedz probācijas klientam brīdinājumu;
* sagatavo paziņojumu par piespiedu darba izpildi, ja probācijas klients ir nostrādājis visas tam noteiktās piespiedu darba stundas, vai iesniegumu tiesai par piespiedu darba aizstāšanu ar īslaicīgu brīvības atņemšanu, ja probācijas klients ļaunprātīgi izvairās no piespiedu darba izpildes.[[18]](#footnote-19)

## Audzinoša rakstura piespiedu līdzeklis – sabiedriskais darbs

Sabiedriskais darbsir viens no likumā "Par audzinoša rakstura piespiedu līdzekļu piemērošanu bērniem" paredzētajiem audzinoša rakstura piespiedu līdzekļiem, kuru var piemērot bērniem vecumā no 11 līdz 18 gadiem. Sabiedrisko darbu var piemērot tiesa vai tiesnesis vienpersoniski uz laiku no 10 līdz 40 stundām, ja bērns ir izdarījis tādu nodarījumu, par kuru likumā paredzēta kriminālatbildība.[[19]](#footnote-20) Sabiedriskais darbs ir bērna iesaistīšana sabiedrībai nepieciešamos darbos, ko bērns pilda bez atlīdzības savas dzīvesvietas apvidū no pamatdarba un mācībām brīvajā laikā. Audzinoša rakstura piespiedu līdzekļa – sabiedriskais darbs – izpildes organizēšanas procesa soļi ir ļoti līdzīgi kriminālsoda – piespiedu darbs – izpildes organizēšanai, tādēļ atsevišķi tie netiek aprakstīti.

Papildus, analizējot situāciju piespiedu darba un sabiedriskā darba organizēšanas jomā, ir jāņem vērā, ka darba laiks, ko Dienesta nodarbinātais patērē, organizējot piespiedu darba un sabiedriskā darba izpildi, ir atšķirīgs, ņemot vērā piespiedu vai sabiedriskā darba izpildes vietas attālumu no Dienesta teritoriālās struktūrvienības nodaļas līdz piespiedu vai sabiedriskā darba izpildes vietai, jo atšķirīgs ir arī ceļā pavadītais laiks. Tāpat patērētais darba laiks ir atšķirīgs, ja piespiedu darbs vai sabiedriskais darbs tiek organizēts nepilngadīgam probācijas klientam, jo šādā gadījumā Dienesta nodarbinātajam ir jāsadarbojas arī ar nepilngadīgā likumisko pārstāvi. Piemēram, darbs ar viena piespiedu darba probācijas klienta lietas vadību pilsētas teritorijā aizņem 4 stundas un 32 minūtes mēnesī (0,22 stundas dienā), darbs ar viena piespiedu darba nepilngadīgā probācijas klienta lietas vadību pilsētas teritorijā papildus patērē 58 minūtes mēnesī (0,05 stundas dienā).

Probācijas klientu lietu, kurās norit aktīvs darbs piespiedu darba jomā, skaits vidēji dienā 2020. gadā bija 2783 (t.sk. 82 nepilngadīgie), no kuriem 1113 probācijas klientiem piespiedu darbu izpilde noritēja pilsētas teritorijā un 1670 probācijas klientiem – lauku teritorijā.

Probācijas klientu lietu, kurās norit aktīvs darbs sabiedriskā darba jomā, skaits vidēji dienā 2020. gadā bija 14, no kuriem sešiem probācijas klientiem sabiedrisko darbu izpilde noritēja pilsētas teritorijā un astoņiem probācijas klientiem – lauku teritorijā.

*2. tabula. Darba laika patēriņa aprēķins piespiedu darba un sabiedriskā darba jomā vidēji uz vienu dienu 2020. gadā*

|  |  |  |  |  |  |  |
| --- | --- | --- | --- | --- | --- | --- |
|  | Aktīvo lietu skaits vidēji dienā | Izpilde pilsētas teritorijā (lietu skaits) | Izpilde pilsētas teritorijā (stundās) | Izpilde lauku teritorijā (lietu skaits) | Izpilde lauku teritorijā (stundās) | Stundu skaits kopā vienā dienā |
| Piespiedu darbi | 2783 | 1113 | 240,09 | 1670 | 582,11 | 822,20 |
| Vienai lietai nepieciešamo stundu skaits dienā |  | 0,22 | 0,35 |
| t.sk. nepilngadīgie piespiedu darba klienti (papildus) | 82 | 33 | 1,51 | 49 | 2,33 | 3,84 |
| Vienai lietai nepieciešamo stundu skaits dienā |  | 0,05 | 0,05 |
| Sabiedriskie darbi | 14 | 6 | 1,73 | 8 | 3,54 | 5,27 |
| Vienai lietai nepieciešamo stundu skaits dienā |  | 0,29 | 0,44 |
|  |  |  | Stundu skaits dienā: | | | 831,32 |
|  |  |  | **Nodarbināto slodzes (40 st.):** | | | **103,91** |
|  |  |  | **Nodarbināto slodzes (35 st.):** | | | **118,76** |

Ņemot vērā aktīvo probācijas klientu vidējo skaitu dienā 2020. gada ietvaros piespiedu darba un sabiedriskā darba jomā, secināms, ka darba laika patēriņš piespiedu darba un sabiedriskā darba izpildes organizēšanai vidēji dienā sastāda 831,32 stundas, kas nozīmē, ka **40 stundu darba nedēļas gadījumā piespiedu darba un sabiedriskā darba funkciju nodrošināšanai bija nepieciešamas 103,91 amata vietas, savukārt 35 stundu darba nedēļas gadījumā būtu nepieciešamas 118,76 amata vietas (skatīt 2. tabulu).**

## Probācijas klientu uzraudzība

Dienests uzrauga:

* nosacīti notiesātās personas;
* nosacīti pirms termiņa no soda izciešanas atbrīvotās personas;
* personas, pret kurām izbeigts kriminālprocess, nosacīti atbrīvojot no kriminālatbildības;
* personas, kurām piemērots papildsods – probācijas uzraudzība.

Ministru kabinets nosaka kārtību, kādā Dienests uzrauga augstāk minētās personas.[[20]](#footnote-21)

Katra no iepriekšminētajām personu grupām Dienesta uzraudzībā atrodas noteiktu laiku, piemēram, nosacīti notiesātas personas Dienesta uzraudzībā var atrasties uz laiku no sešiem mēnešiem līdz pieciem gadiem, nosacīti pirms termiņa no soda izciešanas atbrīvotas personas – visu neizciestā soda daļu, personas, pret kurām izbeigts kriminālprocess, nosacīti atbrīvojot no kriminālatbildības, – no trīs līdz astoņpadsmit mēnešiem, personas, kurām piemērots papildsods –probācijas uzraudzība, – no viena līdz trīs gadiem, atsevišķos gadījumos – līdz pieciem gadiem.

Īstenojot uzraudzību, amatpersona:

* iegūst vispusīgu un objektīvu informāciju par probācijas klientu (informācijas iegūšana no paša probācijas klienta, valsts un pašvaldību iestādēm, viņa norādītajām kontaktpersonām, tostarp arī darba devēja, un arī no cietušās personas);
* apzina cietušā viedokli par viņa aizskarto tiesību vai likumisko interešu atjaunošanu vai tās iespēju;
* izvērtē iegūto informāciju;
* veic probācijas klienta riska un vajadzību novērtējumu;
* nosaka probācijas klientam pienākumus;
* kontrolē kriminālsodu izpildi reglamentējošā likumā paredzēto un Dienesta noteikto pienākumu izpildi;
* motivē probācijas klientu ievērot vispārpieņemtās sociālās, morāles un tiesību normas;
* sniedz atbalstu kriminogēna rakstura problēmu risināšanā.

Īstenojot elektronisko uzraudzību, papildus iepriekš norādītajām darbībām amatpersona:

* sagatavo elektroniskās uzraudzības grafiku;
* kontrolē elektroniskās uzraudzības grafikā noteikto pasākumu izpildi.

Uzraudzības process tiek organizēts atbilstoši probācijas klienta riska un vajadzību novērtējumam. Riska un vajadzību novērtējums ir strukturēta metode, kuru izmanto, lai noteiktu noziedzīga nodarījuma izdarīšanas cēloņus, atkārtota noziedzīga nodarījuma izdarīšanas risku un faktorus, kuri attur probācijas klientu no atkārtota noziedzīga nodarījuma izdarīšanas.[[21]](#footnote-22)

Riska un vajadzību novērtējums kā ikdienas darba metode tiek izmantota daudzviet pasaulē, plānojot un organizējot darbu ar notiesātām personām. Dienestā tiek izmantoti trīs riska un vajadzību novērtēšanas instrumenti – vispārējā recidīva riska novērtēšanas instruments, vardarbības recidīva riska novērtēšanas instruments un dzimumnozieguma recidīva riska novērtēšanas instruments. Instrumentu izmantošanas ietvaros tiek vērtēti faktori, kuri ir empīriski pārbaudīti, un tiem ir recidīvu prognozējošs spēks.

Attiecībā uz nepilngadīgajiem probācijas klientiem pašlaik Dienestā tiek izmantoti tie paši vispārējā un vardarbības riska novērtēšanas instrumenti, kuri tiek izmantoti darbā ar pilngadīgām personām. Instrumenti ir izmantojami arī nepilngadīgiem probācijas klientiem, jo šāda probācijas klientu grupa – nepilngadīgie – bija pietiekami plaši pārstāvēta pētījuma izlasē, balstoties uz kuru tika izstrādāti šie instrumenti. Veicot riska un vajadzību novērtēšanu nepilngadīgajām personām, tiek ņemtas vērā nepilngadīgo attīstības un personības iezīmes un atšķirības no pilngadīgām personām, tādējādi nodrošinot instrumentu izmantošanas individualizāciju un pielāgotību konkrētajai personu grupai.

Atbilstoši riska un vajadzību novērtējumam tiek noteikti pieci uzraudzības un atbalsta līmeņi (turpmāk arī *–* riska un vajadzību līmenis, recidīva risks): ļoti zems, zems, vidējs, augsts, ļoti augsts. Lielāko daļu resursu Dienests iegulda darbā ar ļoti augsta, augta un vidēja uzraudzības un atbalsta līmeņa probācijas klientiem.

Īstenojot uzraudzību, katram probācijas klientam atbilstoši viņa novērtētajam uzraudzības un atbalsta līmenim tiek noteiktas uzraudzības vienības (uzraudzības vienības ir pasākums, ar ko nodrošina probācijas klientam likumā paredzēto un Dienesta noteikto pienākumu, kā arī uzraudzības plānā ietverto pasākumu un elektroniskās uzraudzības grafikā iekļauto aktivitāšu izpildes kontroli. Katra uzraudzības vienība ir amatpersonas noteikta, iepriekš plānota darbība, kuras īstenošanas rezultātā tiek iegūta informācija par pasākumiem, kurus nepieciešams veikt, lai sasniegtu uzraudzības periodam noteiktos mērķus un to izpildi). Piemēram, viena no uzraudzības vienībām ir klātienes tikšanās ar probācijas klientu, kas ļoti zema uzraudzības un atbalsta līmeņa probācijas klientam paredz, ka tikšanās ar probācijas klientu notiek ne retāk kā vienu reizi sešos mēnešos, savukārt ļoti augsta uzraudzības un atbalsta līmeņa probācijas klientam paredz, ka tikšanās ar probācijas klientu ir ne retāk kā četras reizes mēnesī.

Darba laiks, ko Dienesta nodarbinātais patērē, nodrošinot probācijas klientu uzraudzību, ir atšķirīgs, ņemot vērā katram probācijas klientam noteikto uzraudzības un atbalsta līmeni. Piemēram, darbs ar augsta un ļoti augsta uzraudzības un atbalsta līmeņa probācijas klientu patērē deviņas stundas mēnesī, kas ir 0,4 stundas dienā, darbs ar vidēja uzraudzības un atbalsta līmeņa probācijas klientu – četras stundas un 30 minūtes mēnesī, kas ir 0,21 stunda dienā, darbs ar zema un ļoti zema uzraudzības un atbalsta līmeņa probācijas klientiem – viena stunda un 12 minūtes mēnesī, kas ir 0,06 stundas dienā. Līdz uzraudzības un atbalsta līmeņa noteikšanai ar probācijas klientu notiek intensīvs darbs, kas patērē 12 stundas mēnesī, kas ir 0,57 stundas dienā. Papildus minētajam lielāks darba laika apjoms tiek patērēts nepilngadīgajiem probācijas klientiem, probācijas klientiem, kuri notiesāti par noziedzīga nodarījuma izdarīšanu pret tikumību un dzimumneaizskaramību, kā arī probācijas klientiem, kuri veikuši vardarbīgu noziedzīgu nodarījumu, un probācijas klientiem, kuriem noteikta elektroniskā uzraudzība.

Atšķirīgs ir arī nodarbinātā darba apjoms, nodrošinot prokuroru lēmumu par personu nosacītu atbrīvošanu no kriminālatbildības izpildi. Ja nosacīti no kriminālatbildības atbrīvotai personai prokurors nav uzlicis nevienu no Krimināllikumā minētajiem pienākumiem, Dienesta amatpersona iekārto Probācijas klientu uzskaites sistēmā "PLUS" probācijas klienta lietu, nosūta personai informatīvu vēstuli, kurā norāda personas tiesības un iespējamās sekas, kādas var iestāties, ja persona izdarīs jaunu tīšu noziedzīgu nodarījumu, un regulāri pārbauda datus Iekšlietu ministrijas Informācijas centra Integrētās iekšlietu informācijas sistēmas apakšsistēmā "Noziedzīgos nodarījumus izdarījušās personas". Ja persona pārbaudes laikā nav atzīta par vainīgu jauna tīša noziedzīga nodarījuma izdarīšanā, Dienesta amatpersona nosūta prokuratūrai paziņojumu par prokurora lēmuma izpildi.

Ja prokurora lēmumā par nosacītu atbrīvošanu no kriminālatbildības ir norādīts, ka starp nosacīti no kriminālatbildības atbrīvoto personu un cietušo ir noslēgts izlīgums ar nosacījumiem, vai prokurors ir uzlicis pienākumu atvainoties cietušajam, noteiktā termiņā novērst radīto kaitējumu, nemainīt dzīvesvietu bez Dienesta piekrišanas, informēt par dzīvesvietas maiņu, atturēties no noteiktas rīcības vai nodarbošanās veidiem, ārstēties no alkohola, narkotisko, psihotropo, toksisko vielu vai citas atkarības, Dienesta amatpersona iekārto Probācijas klientu uzskaites sistēmā "PLUS" probācijas klienta lietu un nosūta personai uzaicinājumu ierasties struktūrvienībā. Personas ierašanās ir brīvprātīga, tādēļ, ja persona ierodas, Dienesta amatpersona izskaidro personai prokurora lēmuma būtību, izlīguma nosacījumus un iespējamās sekas, ja izlīguma nosacījumi netiek izpildīti, prokurora uzliktos pienākumus un iespējamās sekas, ja minētie pienākumi netiek pildīti, un nosacīti no kriminālatbildības atbrīvotā tiesības. Ja persona neierodas Dienestā, Dienesta amatpersona nosūta informatīvu vēstuli. Ja nosacīti no kriminālatbildības atbrīvotais nepilda izlīguma nosacījumus vai prokurora uzliktos pienākumus, Dienesta amatpersona noskaidro šādas rīcības iemeslus un nosūta prokuratūrai iesniegumu par kriminālprocesa atjaunošanu. Ja persona pārbaudes laikā nav izdarījusi jaunu tīšu noziedzīgu nodarījumu, ir izpildījusi izlīguma nosacījumus un/vai tai uzliktos pienākumus, Dienesta amatpersona nosūta paziņojumu prokuratūrai par prokurora lēmuma izpildi.

Ja nosacīti no kriminālatbildības atbrīvotai personai ir uzlikts pienākums periodiski reģistrēties Dienestā un piedalīties probācijas programmās saskaņā ar Dienesta norādījumiem, personai ir pienākums ierasties Dienestā un pildīt Dienesta amatpersonas prasības. Šādā gadījumā Dienesta amatpersona veic personas riska un vajadzību novērtējumu, lai noteiktu vai un kurā probācijas programmā probācijas klients ir iesaistāms.

*3. tabula. Darba laika patēriņa aprēķins uzraudzības jomā vidēji uz vienu dienu 2020. gadā*

|  |  |  |  |  |  |  |
| --- | --- | --- | --- | --- | --- | --- |
|  | Lietu skaits | Risks augsts, ļoti augsts | Risks vidējs | Risks zems, ļoti zems | Risks nav noteikts | Stundas kopā: |
| Aktīvo lietu skaits vidēji dienā | 3534 | 554 | 646 | 1793 | 334 | 671,84 |
| Stundas vienai lietai dienā |  | 0,43 | 0,21 | 0,06 | 0,57 |
| Stundas kopā dienā | 238,22 | 135,66 | 107,58 | 190,38 |
| No tiem: |  |  | | | | |
| **veikts dzimumnoziedznieku RVN[[22]](#footnote-23)** | 107 | 29 | 41 | 37 |  |  |
| Stundas vienai lietai dienā |  | 0,12 | 0,12 | 0,05 | 10,25 |
| Stundas kopā dienā | 3,48 | 4,92 | 1,85 |
| **veikts vardarbības RVN** | 816 | 206 | 247 | 363 | 63,45 |
| Stundas vienai lietai dienā |  | 0,1 | 0,1 | 0,05 |
| Stundas kopā dienā | 20,6 | 24,7 | 18,15 |
| **nepilngadīgie** | 63 | 28 | 14 | 21 | 6,10 |
| Stundas vienai lietai dienā |  | 0,12 | 0,12 | 0,05 |
| Stundas kopā dienā | 3,372 | 1,68 | 1,05 |
| **Elektroniskā uzraudzība** |  | 56 | | | |  |
| Stundas vienai lietai dienā |  | 0,1 | | | |
| Stundas kopā dienā | 5,6 | | | | 5,6 |
| **NANK[[23]](#footnote-24) ar pienākumu reģistrēties Dienestā vai piedalīties PP[[24]](#footnote-25)** | 29 | 0 | 6 | 21 | 2 |  |
| Stundas vienai lietai dienā |  | 0,43 | 0,21 | 0,06 | 0,57 |
| Stundas kopā dienā | 0 | 1,26 | 1,26 | 1,14 | 3,66 |
| **NANK bez pienākumiem vai citiem pienākumiem** |  | 178 | | | | 1,78 |
| Stundas vienai lietai dienā |  | 0,01 | | | |
| Stundas kopā dienā | 1,78 | | | |
|  |  |  | Stundu skaits dienā: | | | 762,68 |
|  |  |  | **Nodarbināto slodzes (40 st.):** | | | **95,34** |
|  |  |  | **Nodarbināto slodzes (35 st.):** | | | **108,95** |

Probācijas klientu lietu, kurās norit aktīvs darbs uzraudzības jomā, skaits vidēji dienā 2020. gadā bija 3534, no kuriem 554 probācijas klientiem bija noteikts augsts un ļoti augsts uzraudzības un atbalsta līmenis, 646 – vidējs un 1793 – zems un ļoti zems uzraudzības un atbalsta līmenis, 334 – uzraudzības un atbalsta līmenis nav noteikts.

Ņemot vērā vidējo aktīvo probācijas klientu skaitu dienā uzraudzības jomā 2020. gada ietvaros, secināms, ka darba laika patēriņš vidēji dienā sastāda 762,68 stundas, kas nozīmē, ka **40 stundu darba nedēļas gadījumā uzraudzības funkcijas nodrošināšanai bija nepieciešamas 95,34** **amata vietas, savukārt 35 stundu darba nedēļas gadījumā būtu nepieciešamas 108,95** **amata vietas (skatīt 3. tabulu).**

## Probācijas programmas

Viens no instrumentiem darbā ar probācijas klientiem ir probācijas programmas, kas sniedz iespēju strādāt ar probācijas klientu domāšanas, attieksmes un uzvedības maiņu, lai palīdzētu probācijas klientiem analizēt dažādu dzīves situāciju cēloņu un seku sakarības, mazinātu domāšanas kļūdas un riskus probācijas klienta dzīvē, veicinātu atbildības uzņemšanos un stiprinātu probācijas klientu resursus. Tāpat probācijas programmas sniedz iespēju probācijas klientiem pēc ilgstošas atrašanās ieslodzījuma vietā pilnveidot prasmes, kas nepieciešamas ikdienas sadzīves jautājumu risināšanā, lai mazinātu sociālās atstumtības risku.

Nodrošinot probācijas klientu uzraudzību, Dienests īsteno divu veidu probācijas programmas – septiņas sociālās uzvedības korekcijas programmas ("Cieņpilnu attiecību veidošana", "Vielu lietošanas menedžments", "Emociju menedžments", "Motivācija izmaiņām", "Uzmanību! Gatavību! Starts!", "Temzas ielejas dzimumnoziedznieku grupas darba programma" (īstenojama Dienestā), "Programma seksuālos noziegumus izdarījušo personu monitoringam un uzraudzībai" (īstenojama ieslodzījuma vietā)) un divas sociālās rehabilitācijas programmas ("Dzīves skola 2", "Vienkārši par sarežģīto").

Sociālas uzvedības korekcijas programmas ir īstenojamas tikai grupā. Sociālās rehabilitācijas programmas var tikt īstenotas gan grupā, gan individuāli. Grupās īstenojamās probācijas programmas vienmēr īsteno divi probācijas programmu vadītāji.

Lai gan visām probācijas programmām ir vienots mērķis – sekmēt probācijas klienta domāšanas, attieksmes un uzvedības maiņu, katrai probācijas programmai ir vēl savs specifisks mērķis, kas nosaka, kādas probācijas klienta kriminogēnās vajadzības un kādu sociālo prasmju trūkumu ir iespējams risināt ar konkrētās probācijas programmas palīdzību.

Divas probācijas programmas ir paredzētas tikai noteiktām probācijas klientu grupām – jauniešiem līdz 25 gadu vecumam un personām, kuras veikušas noziedzīgu nodarījumu pret tikumību un dzimumneaizskaramību.

Dienests īsteno šādas sociālās uzvedības korekcijas programmas:

1. "Cieņpilnu attiecību veidošana":

Mērķis – veicināt probācijas klienta vērtību, uzskatu un uzvedības izvērtēšanu, attīstīt sociālās prasmes, lai izbeigtu ļaunprātīgu izmantošanu partnerattiecībās.

Mērķgrupa – probācijas klienti vīrieši, bez vecuma, sociālā stāvokļa ierobežojuma, kuri ir vardarbīgi partnerattiecībās, ģimenē. Atsevišķos gadījumos grupā var tikt iesaistītas sievietes, kuras ir vardarbīgas partnerattiecībās vai pret bērniem.

Ilgums – probācijas programmā ir desmit nodarbības un tās kopējais ilgums ir divi mēneši un divas nedēļas, ja nodarbības notiek vienu reizi nedēļā (desmit nedēļas). Nodarbības ilgums – 2,5 stundas. Maksimālais grupas dalībnieku skaits – 12.

1. "Vielu lietošanas menedžments":

Mērķis – veicināt probācijas klientu atturēšanos no apreibinošo vielu lietošanas, kuriem ir risks atsākt apreibinošo vielu lietošanu vai kuriem nav vēlme atturēties, stiprināt probācijas klientu zināšanas un atbalstu, lai viņi spētu uzņemties atbildību par apreibinošo vielu lietošanu.

Mērķgrupa – probācijas klienti bez vecuma, dzimuma, sociālā stāvokļa ierobežojuma un ņemot vērā faktorus, ka probācijas klients nav akūtā lietošanas fāzē vai ārstēšanā (alkohola, narkotisko vielu), noziedzīgais nodarījums ir vai var tikt izdarīts atkarību izraisošu vielu ietekmē, atkarību izraisošu vielu lietošana apgrūtina vai ierobežo probācijas klienta sociālo dzīvi un atkarību izraisošo vielu lietošana rada risku brīvā laika pavadīšanā.

Ilgums – probācijas programmā ir 18 nodarbības un tās kopējais ilgums ir četri mēneši, ja nodarbības notiek vienu reizi nedēļā (18 nedēļas). Nodarbības ilgums – divas stundas. Maksimālais grupas dalībnieku skaits – 12.

1. "Emociju menedžments":

Mērķis – noteikt probācijas klienta spontānas vardarbīgas uzvedības priekšnosacījumus, noteikt vardarbīgas uzvedības ietekmi uz sevi un citiem cilvēkiem, noteikt domāšanas veidu, kas noved pie vardarbīgas uzvedības un mainīt to, lai nenonāktu pie vardarbīgas uzvedības un veicinātu paškontroles prasmes, noteikt riska faktorus, ierosinātājus un augsta riska situācijas, izveidot un pielietot nevardarbīgas uzvedības plānu.

Mērķgrupa – probācijas klienti bez vecuma, dzimuma, sociālā stāvokļa ierobežojuma, kuri ikdienā ir impulsīvi, noziedzīgo nodarījumu veikuši spontāni un balstoties uz mirkļa emocijām, ar vāji attīstītām emociju pārvaldīšanas spējām. Probācijas klienti, kuriem pastāv atkārtota vardarbīga noziedzīga nodarījuma risks saistībā ar impulsivitāti un vāju emociju kontroli.

Ilgums – probācijas programmā ir desmit nodarbības un tās kopējais ilgums ir 2 mēneši un divas nedēļas, ja nodarbības notiek vienu reizi nedēļā (desmit nedēļas). Nodarbības ilgums – 2,5 stundas. Maksimālais grupas dalībnieku skaits – astoņi.

1. "Motivācija izmaiņām":

Mērķis – mazināt probācijas klientu noziedzības recidīva risku, negatīvismu un sociālo atstumtību, teorētiski un praktiski attīstīt sociālās prasmes un spējas, izzināt sevi un apgūt sociālās uzvedības modeļus, morāli audzināt un sekmēt spēju uzņemties atbildību par savām emocijām, domām un uzvedību, palīdzēt iegūt lielāku ticību saviem spēkiem, veicināt motivāciju izvirzīt reālus un sociāli atbalstāmus mērķus.

Mērķgrupa – probācijas klienti jaunieši un arī vidējā briedumā bez dzimuma, sociālā stāvokļa ierobežojuma, ar vāji attīstītām sociālajām prasmēm un spējām izzināt sevi un apgūt jaunus uzvedības modeļus. Probācijas klienti, kuriem trūkst spējas uzņemties atbildību par savām emocijām, domām un uzvedību, piemīt neticība saviem spēkiem vai ir nepamatoti augsts pašvērtējums.

Ilgums – probācijas programmā ir 12 nodarbības un tās kopējais ilgums ir trīs mēneši, ja nodarbības notiek vienu reizi nedēļā (12 nedēļas). Nodarbības ilgums – 2,5 stundas. Maksimālais grupas dalībnieku skaits – 12.

1. "Uzmanību! Gatavību! Starts!":

Mērķis – attīstīt probācijas klienta sociālās prasmes ieraudzīt, izvērtēt un pielietot alternatīvus uzvedības modeļus noziedzīgai rīcībai, veicināt jauniešu iesaisti grupas darbā, palīdzēt pārvarēt bailes un kaunu, izzināt sevi un savas vajadzības, palīdzēt apzināties gan savas, gan citu cilvēku labās īpašības, dotības un resursus, stiprināt motivāciju un kompetences izjūtu probācijas programmā apgūto prasmju pielietošanai ikdienas situācijās pēc probācijas programmas beigšanas.

Mērķgrupa – probācijas klienti vīrieši vecumā no 17 – 25 gadiem, bez sociālā stāvokļa ierobežojuma, kuriem riska un vajadzību novērtējumā kriminogēnās vajadzības – draugu un paziņu loks, uzvedība un emocionālā stabilitāte, attieksme ir novērtētas kā būtiskas.

Ilgums – probācijas programmā ir 34 nodarbības un tās kopējais ilgums ir septiņi mēneši un divas nedēļas, ja nodarbības notiek divas reizes nedēļā pirmajā un trešajā posmā, bet vienu reizi nedēļā otrajā posmā (30 nedēļas). Nodarbības ilgums – 2,5 stundas. Maksimālais grupas dalībnieku skaits – desmit.

1. "Temzas ielejas dzimumnoziedznieku grupas darba programma" (īstenojama Dienestā):

Mērķis – veicināt probācijas klientu veiksmīgāku sociālo adaptāciju un mazināt personu, kuras izdarījušas dzimumnoziegumu, agresīvo uzvedību, psihoterapeitiskā grupā izvērtēt riskus un izstrādāt ieteikumus, lai novērstu atkārtota nozieguma pret tikumību un dzimumneaizskaramību izdarīšanu. Tāpat mērķis ir novērst recidīvu, mainīt indivīda uzvedību, mudinot domāt par notikumiem citādi, atzīt noziedzīgo nodarījumu, atpazīt upura ciešanas un attīstīt empātijas spējas un spējas veidot adekvātas partnerattiecības.

Mērķgrupa – probācijas klienti vīrieši, bez vecuma, sociālā stāvokļa ierobežojuma, kuri veikuši noziedzīgus nodarījumus pret tikumību un dzimumneaizskaramību.

Ilgums – probācijas programmā ir 36 nodarbības. Probācijas programmas kopējais ilgums ir septiņi mēneši, ja nodarbības notiek divas nedēļas pēc kārtas piecas dienas nedēļā pirmajā blokā un vienu reizi nedēļā otrajā, trešajā un ceturtajā blokā (28 nedēļas). Nodarbības ilgums – piecas stundas. Maksimālais grupas dalībnieku skaits – desmit.

Dienests īsteno divas sociālās rehabilitācijas programmas:

1. "Dzīves skola 2":

Mērķis – veicināt sociālo integrēšanos sabiedrībā un attīstīt sociālās prasmes, zināšanas, iemaņas krimināli sodītām un no ieslodzījuma vietām atbrīvotām personām, kuras izjutušas sociālo atstumtību pēc ilgstošas atrašanās brīvības atņemšanas vietā, kā arī personām, kurām ir vāji attīstītas sociālās prasmes (jautājumos par darbu, dzīvesvietu, veselību) un zems izglītības līmenis, kas var veicināt sociālās atstumtības risku.

Mērķgrupa – probācijas klienti bez vecuma, dzimuma ierobežojuma ar vāji attīstītām sociālajām prasmēm, zemu izglītības līmeni, ierobežotu lasītprasmi, rakstītprasmi un, kuriem nepieciešams attīstīt prasmes, zināšanas patstāvīgas dzīves uzsākšanai.

Ilgums – probācijas programmas ilgums ir 12 nodarbības. Kopējais probācijas programmas ilgums ir trīs mēneši, ja nodarbības notiek vienu reizi nedēļā (12 nedēļas). Nodarbības ilgums – 2,5 stundas. Maksimālais grupas dalībnieku skaits – desmit. Probācijas programma īstenojama arī individuāli. Īstenojot probācijas programmu individuāli, arī tiek īstenotas 12 nodarbības un katras nodarbības ilgums ir līdz 1,5 stunda.

1. "Vienkārši par sarežģīto":

Mērķis – izmantojot probācijas programmas materiālus, kas izstrādāti vieglajā valodā, veicināt sociālo integrēšanos sabiedrībā un attīstīt sociālās prasmes krimināli sodītām un no ieslodzījuma vietām atbrīvotām personām, kuras izjutušas sociālo atstumtību pēc ilgstošas atrašanās brīvības atņemšanas vietā, kā arī personām, kurām ir vāji attīstītas sociālās prasmes (jautājumos par darbu, dzīvesvietu, veselību) un zems izglītības līmenis, kas var veicināt sociālās atstumtības risku.

Mērķgrupa– probācijas klienti bez vecuma, dzimuma ierobežojuma ar vāji attīstītām sociālajām prasmēm, zemu izglītības līmeni, ierobežotu lasītprasmi, rakstītprasmi un, kuriem nepieciešams attīstīt prasmes, zināšanas patstāvīgas dzīves uzsākšanai. Probācijas klienti ar valodas uztveres traucējumiem un ierobežotām valodas zināšanām. Probācijas klienti ar ierobežotu spēju uztvert informāciju un citiem ierobežojumiem (apgrūtināta kustību kontrole, uzmanības deficīts, uztveres problēmas), runas vai dzirdes traucējumi.

Ilgums– probācijas programmas ilgums ir desmit nodarbības. Kopējais probācijas programmas ilgums ir 2 mēneši un divas nedēļas, ja nodarbības notiek vienu reizi nedēļā (desmit nedēļas). Nodarbības ilgums – viena stunda. Maksimālais grupas dalībnieku skaits – seši. Probācijas programma īstenojama arī individuāli. Īstenojot probācijas programmu individuāli, arī tiek īstenotas desmit nodarbības un katras nodarbības ilgums ir viena stunda.

Darba laika patēriņš probācijas programmu jomā ir atšķirīgs katrai probācijas programmai, jo tas ir atkarīgs no katras probācijas programmas satura, tajā paredzēto nodarbību skaita vienai grupai, probācijas programmas nodarbību intensitātes un probācijas programmas realizēšanai nepieciešamā vadītāju skaita (sociālās uzvedības korekcijas programmas vienmēr īsteno divi programmas vadītāji). Probācijas programmu vadītāju noslodze visā probācijas programmas īstenošanas laikā ietver gan pašu nodarbību vadīšanu, gan gatavošanos katrai probācijas programmas nodarbībai, rezultātu pārrunāšanu pēc probācijas programmas nodarbības, informācijas sistēmas aizpildīšanu par katru probācijas klientu, atzinumu sagatavošanu par probācijas klienta līdzdalību probācijas programmā. Piemēram, probācijas programmas "Uzmanību! Gatavību! Starts!" realizēšana vienai grupai patērē 344 stundas katram probācijas programmas vadītājam no pāra, probācijas programmas "Temzas ielejas dzimumnoziedznieku grupas darba programma" realizēšana Dienestā vienai grupai patērē 476 stundas katram probācijas programmas vadītājam no pāra, jo šai probācijas programmai klāt jau minētajām darbībām jānodrošina probācijas klientu atlase – terapeitiskā intervēšana, psihometrisko testu aizpildīšana un interpretēšana.

2020. gadā probācijas programmu grupu skaitu būtiski ietekmēja Covid – 19 infekcijas izplatības ierobežošanas pasākumi, tādēļ, lai veiktu objektīvu darba laika patēriņa aprēķinu probācijas programmu jomā, tika izmantoti dati par 2019. gadā īstenotajām probācijas programmām. 2019. gada laikā Dienests īstenoja 37 probācijas programmu grupas, individuāli probācijas programmas tika vadītas 45 probācijas klientiem.

*4. tabula. Darba laika patēriņa aprēķins probācijas programmu īstenošanas jomā Dienestā 2019. gadā*

|  |  |  |  |  |
| --- | --- | --- | --- | --- |
| Programma | Stundu skaits vienam darbiniekam vienai programmai | Vadītāju skaits | 2019. gadā notikušo programmu skaits | Stundu skaits kopā 2019. gadā |
| "Cieņpilnu attiecību veidošana" | 118 | 2 | 6 | 1416 |
| "Vielu lietošanas menedžments" | 169 | 2 | 2 | 676 |
| "Emociju menedžments" | 118 | 2 | 12 | 2832 |
| "Motivācija izmaiņām" | 129 | 2 | 39 | 10 062 |
| "Uzmanību! Gatavību! Starts!" | 344 | 2 | 3 | 2064 |
| "Temzas ielejas dzimumnoziedznieku grupas darba programma" | 476 | 2 | 2 | 1904 |
| "Dzīves skola 2" | 129 | 2 | 9 | 2322 |
| "Vienkārši par sarežģīto" | 75 | 2 | 0 | 0 |
| "Dzīves skola 2" - individuāli | 47 | 1 | 39 | 1833 |
| "Vienkārši par sarežģīto" - individuāli | 40 | 1 | 6 | 240 |
|  |  | Stundu skaits gadā: | | 23 349 |
|  |  | Stundu skaits mēnesī: | | 1945,75 |
|  |  | **Nodarbināto slodzes (40 st.):** | | **12,16** |
|  |  | **Nodarbināto slodzes (35 st.):** | | **13,89** |

Ņemot vērā dažādā laika patēriņa apjomu katrai probācijas programmai un īstenoto probācijas programmu grupu skaitu 2019. gadā, secināms, ka darba laika patēriņš probācijas programmu īstenošanai Dienestā 2019. gadā kopumā sastādīja 23 349 stundas, kas nozīmē, ka **40 stundu darba nedēļas gadījumā probācijas programmu funkcijas nodrošināšanai Dienestā bija nepieciešamas 12,16 amata vietas, savukārt 35 stundu darba nedēļas gadījumā būtu nepieciešamas 13,89 amata vietas (skatīt 4. tabulu).**

Saskaņā ar Valsts probācijas dienesta likuma 10. panta otro daļu Dienests sadarbībā ar brīvības atņemšanas iestādēm īsteno sociālās uzvedības korekcijas programmas notiesātajiem, kuri izcieš sodu brīvības atņemšanas iestādēs.

Ņemot vērā minēto, Dienests ik gadu sadarbībā ar Ieslodzījuma vietu pārvaldi izstrādā Sociālās uzvedības korekcijas programmu īstenošanas plānu Ieslodzījuma vietu pārvaldes ieslodzījuma vietās. Saskaņā ar minēto plānu Dienests sadarbībā ar Ieslodzījuma vietu pārvaldi ieslodzījuma vietās īsteno probācijas programmu "Programma seksuālos noziegumus izdarījušo personu monitoringam un uzraudzībai" un sociālās uzvedības korekcijas programmu "Kā mācīt jauniešiem domāt un rīkoties atbildīgi, izmantojot vienaudžu palīdzības metodi (EQUIP)".

Citas programmas:

*"Programma seksuālos noziegumus izdarījušo personu monitoringam un uzraudzībai"*

Programmas turētājs – Dienests.

Mērķis – panākt notiesāto, kuri atrodas brīvības atņemšanas iestādēs, veiksmīgāku sociālo adaptāciju, mazināt deviantu un agresīvu uzvedību, psihoterapeitiskā grupā izvērtēt riskus un izstrādāt ieteikumus, lai novērstu atkārtota nozieguma pret tikumību un dzimumneaizskaramību izdarīšanu, mainīt indivīda uzvedību, mudinot domāt par notikumiem citādi, atzīt noziedzīgo nodarījumu, atpazīt upura ciešanas, attīstīt empātijas spējas un spējas veidot adekvātas partnerattiecības.

Mērķgrupa – programma paredzēta par tīšu slepkavību un/vai dzimumnoziegumu notiesāto personu sociālās uzvedības korekcijas īstenošanai ieslodzījuma vietās. Programma tiek īstenota grupu darba formā. Programmā tiek iesaistītas notiesātās personas, sākotnēji izvērtējot viņu atbilstību (piemērotību), resursus un motivāciju iesaistīties šajā procesā. Līdzdalība šajā programmā ir balstīta brīvprātības principos, taču vienlaikus tiek veikts skaidrojošais un motivējošais darbs ar mērķi veicināt notiesāto personu izpratni par to, kādas iespējas un ieguvumi ir sagaidāmi no dalības šajā programmā. Pirms iesaistīšanas programmā tās vadītāji izvērtē notiesāto personu piemērotību iesaistīšanai programmā un grupu darbā. Šajā posmā noris aktīva sadarbība ar ieslodzījuma vietas resocializācijas daļas speciālistiem, noskaidrojot nepieciešamo informāciju par personas riskiem un vajadzībām, soda izciešanas termiņu, iespējām pretendēt uz pirmstermiņa atbrīvošanu, jau paveikto un turpmāko iespējamo resocializācijas procesu pēc atgriešanās sabiedrībā u.c. jautājumiem. Tiek noteikti arī katras personas individuālie sākotnējie sociālās uzvedības korekcijas (terapeitiskie) mērķi. Tos nosaka programmas vadītāji, veicot sākotnējo notiesātās personas individuālu strukturētu intervēšanu. Atsevišķas programmas moduļu tēmas un uzdevumi tiek pielāgoti un izmantoti sociālās uzvedības korekcijas darbā ar nepilngadīgām personām, kuras notiesātas par dzimumnoziegumiem un/vai tīšām slepkavībām.

Ilgums – probācijas programmā ir 86 nodarbības. Probācijas programmas kopējais ilgums ir 18 mēneši, ja nodarbības notiek 1 reizi nedēļā. Vienas nodarbības ilgums ir 6 stundas. Maksimālais dalībnieku skaits – 8. Pēc līdzdalības programmā notiesātajām personām tiek piedāvāta iespēja turpināt sociālās uzvedības korekcijas darbu, iesaistoties pēc-programmas atbalsta grupā, ko dēvē par "terapeitisko kopu". Šajā grupā tās dalībnieki var piedalīties neierobežotu laiku pēc nepieciešamības vai līdz atbrīvošanās brīdim. Šajās atbalsta grupās tās dalībnieki turpina stiprināt drošas domāšanas un uzvedības modeļus, dalīties pieredzē, saņemt atbalstu, ja novērotas riskantas situācijas. Šajā grupā programmas vadītāja iesaiste ir sekundāra – tā ir procesa organizatora un novērotāja loma ar mērķi noteikt un saglabāt drošas robežas un mērķus.

Probācijas programmu vada divi programmas vadītāji – viens Dienesta nodarbinātais un viens ieslodzījuma vietas nodarbinātais, ja attiecīgajā ieslodzījuma vietā ir pieejams nodarbinātais, kurš ir apmācīts vadīt šo programmu, vai divi Dienesta nodarbinātie.

*Programma "Kā mācīt jauniešiem domāt un rīkoties atbildīgi, izmantojot vienaudžu palīdzības metodi (EQUIP)"*

Programmas turētājs – Ieslodzījuma vietu pārvalde.

Mērķis – iemācīt jauniešus domāt un rīkoties atbildīgi, lai neizdarītu jaunus noziedzīgus nodarījumus.

Mērķgrupa – pusaudži un jaunieši vecumā no 14 līdz 28 gadiem ar nepietiekamām sociālajām iemaņām, kognitīviem (domāšana/uztvere), psihoemocionāliem un uzvedības traucējumiem.

Ilgums – programmā ir 45 nodarbības. Programmas kopējais ilgums ir astoņi mēneši, ja nodarbības notiek vienu līdz divas reizes nedēļā. Nodarbības ilgums no vienas stundas trīsdesmit minūtēm līdz divām stundām. Maksimālais grupas dalībnieku skaits – divpadsmit.

Programmu vada divi programmas vadītāji – viens ieslodzījuma vietas nodarbinātais un viens Dienesta nodarbinātais, ja ir pieejams Dienesta nodarbinātais, kurš ir apmācīts vadīt šo programmu, vai divi ieslodzījuma vietu nodarbinātie.

2020. gadā programmu grupu skaitu būtiski ietekmēja Covid – 19 infekcijas izplatības ierobežošanas pasākumi, tādēļ, lai veiktu objektīvu darba laika patēriņa aprēķinu brīvības atņemšanas iestādēs īstenotajām programmām ("Kā mācīt jauniešiem domāt un rīkoties atbildīgi, izmantojot vienaudžu palīdzības metodi (EQUIP)" un "Programma seksuālos noziegumus izdarījušo personu monitoringam un uzraudzībai"), tika izmantoti dati par 2019. gadā īstenotajām programmām.

*5. tabula. Darba laika patēriņa aprēķins programmu īstenošanas jomā brīvības atņemšanas iestādēs 2019. gadā*

|  |  |  |  |  |
| --- | --- | --- | --- | --- |
| Programmas b/a iestādēs 2019. gadā | Stundu skaits vienam darbiniekam vienai programmai | Vadītāju skaits | 2019. gadā notikušo programmu skaits | Stundu skaits kopā 2019. gadā |
| "EQUIP" | 300 | 1 | 2 | 600 |
| "Programma seksuālos noziegumus izdarījušo personu monitoringam un uzraudzībai" | 886 | 2 | 3 | 5316 |
|  |  | Stundu skaits gadā: | | 5916 |
|  |  | Stundu skaits mēnesī: | | 493 |
|  |  | **Nodarbināto slodzes (40 st.):** | | **3,08** |
|  |  | **Nodarbināto slodzes (35 st.):** | | **3,52** |

Programmu īstenošanai brīvības atņemšanas iestādēs 2019. gadā Dienests patērēja 5916 stundas, kas nozīmē, ka **40 stundu darba nedēļas gadījumā Dienestam probācijas programmu funkcijas nodrošināšanai brīvības atņemšanas iestādēs bija nepieciešamas 3,08 amata vietas, savukārt 35 stundu darba nedēļas gadījumā būtu nepieciešamas 3,52 amata vietas (skatīt 5. tabulu).**

## Izlīguma procesa organizēšana un vadīšana

Izlīguma process ir starpnieka organizēta un vadīta brīvprātīga un strukturēta saruna, kurā piedalās cietušais un probācijas klients. Persona, kura izdarījusi noziedzīgu nodarījumu, kļūst par probācijas klientu pēc tam, kad tā ir brīvprātīgi piekritusi piedalīties izlīguma procesā, apliecinot savu piekrišanu rakstiski.

Dienests organizē un vada izlīguma procesu starp personu, kura izdarījusi noziedzīgu nodarījumu, un cietušo:

1. visās kriminālprocesa stadijās;
2. pēc tiesas nolēmuma spēkā stāšanās;
3. pēc prokurora priekšraksta par sodu spēkā stāšanās;
4. pēc lēmuma par kriminālprocesa izbeigšanu, nosacīti atbrīvojot no kriminālatbildības, spēkā stāšanās;
5. ja tiesnesis lemj jautājumu par audzinoša rakstura piespiedu līdzekļa piemērošanu bērniem.

Ministru kabinets nosaka kārtību, kādā Dienests organizē un vada izlīguma procesu.[[25]](#footnote-26) Izlīguma procesa pamatā ir taisnīguma atjaunošanas pieejas, kuras ir definētas Eiropas Padomes Ministru komitejas Rekomendācijā CM/Rec(2018)8 dalībvalstīm par atjaunojošo justīciju krimināllietās. Taisnīguma atjaunošana *(Restorative Justice)* ir jebkādi procesi, kas sniedz iespēju tiem, kuriem ir nodarīts kaitējums noziedzīgā nodarījuma rezultātā, un tiem, kuri ir atbildīgi par kaitējuma izdarīšanu, brīvprātīgi piedalīties noziedzīgā nodarījuma rezultātā radušos seku mazināšanā ar apmācītas un neitrālas trešās personas palīdzību – starpnieku.[[26]](#footnote-27)

Dienestā izlīguma procesa starpnieki ir gan amatpersonas, gan brīvprātīgā darba veicēji, kuri ir apmācīti un sertificēti uz diviem gadiem.

Izlīguma procesu var ierosināt: procesa virzītājs (policija, prokuratūra, tiesa), cietušais, persona, kura izdarījusi noziedzīgu nodarījumu, likumiskais pārstāvis, tiesnesis audzinoša rakstura piespiedu līdzekļu piemērošanas gadījumos. Lai persona, kura izdarījusi noziedzīgu nodarījumu, cietušais un likumiskais pārstāvis izlemtu par savu dalību izlīguma procesā, ir nepieciešams liels starpnieka ieguldījums un profesionalitāte izlīguma procesa dalībnieku sagatavošanai savstarpējam dialogam par notikušo, kā arī par noziedzīgā nodarījuma sekām un ietekmi, sniedzot atbalstu izlīguma procesa dalībniekiem viņiem vēlamā risinājuma sasniegšanā.

Ja cietušais un probācijas klients panāk izlīgumu, tad Krimināllikumā noteiktajos gadījumos kriminālprocess var tikt izbeigts vai pie soda noteikšanas izlīgums var tikt ņemts vērā kā atbildību mīkstinošs apstāklis, savukārt cietušajam tā ir iespēja aktīvi piedalīties dialogā un izteikt savas vajadzības.

Kriminālprocesa likuma 381. panta otrā daļa noteic, ka procesa virzītājs, konstatējot, ka kriminālprocesā ir iespējams izlīgums un ir lietderīgi iesaistīt starpnieku, par to var informēt Dienestu, bet, ja noziedzīgu nodarījumu izdarījis nepilngadīgais, tad Dienestu informē visos gadījumos, izņemot gadījumu, kad izlīgums jau noslēgts. Minētais regulējums nodrošina iespēju nepilngadīgajiem, kuri izdarījuši noziedzīgu nodarījumu, primāri iesaistīties izlīguma procesā nevis kriminālās justīcijas sistēmā, kas saistīta tikai ar soda noteikšanu.

2020. gadā Dienestā tika saņemts 1441 pieprasījums izlīguma procesa organizēšanai un vadīšanai, taču organizēts un vadīts tika 1241 izlīguma process, no kuriem 433 izlīguma procesus vadīja Dienesta sertificētie brīvprātīgie izlīguma starpnieki.

*6. tabula. Dienesta darba laika patēriņa aprēķins izlīguma jomā 2020. gadā*

|  |  |  |  |
| --- | --- | --- | --- |
| Izlīgums 2020. gadā | Gadījumu skaits | Stundu skaits vienam gadījumam | Stundu skaits kopā |
| Sekcija klienta lietā netika iekārtota | 200 | 4,5 | 900 |
| Iekārtota sekcija klienta lietā | 1241 | 4,5 | 5584,5 |
| Noticis izlīgums | 711 | 8 | 5688 |
| Koordinēti starpnieki | 433 | 4,5 | 1948,5 |
|  | Stundu skaits gadā: | | 14 121 |
|  | Stundu skaits mēnesī: | | 1176,75 |
|  | **Nodarbināto slodzes (40 st.):** | | **7,35** |
|  | **Nodarbināto slodzes (35 st.):** | | **8,41** |

Ņemot vērā laika patēriņa apjomu izlīguma funkcijā un pieprasīto un īstenoto izlīgumu skaitu 2020. gadā, jāsecina, ka izlīguma funkcijas īstenošanai 2020. gadā kopumā bija nepieciešamas 14 121 stundas, kas nozīmē, ka **40 stundu darba nedēļas gadījumā Dienestam izlīguma funkcijas nodrošināšanai bija nepieciešamas 7,35 amata vietas, savukārt 35 stundu darba nedēļas gadījumā būtu nepieciešamas 8,41 amata vietas (skatīt 6. tabulu).**

## Starpinstitūciju sanāksmes

Starpinstitūciju sanāksmju organizēšana un vadīšana ir viens no būtiskiem Dienesta darba instrumentiem, un Dienesta funkciju ietvaros plaši tiek izmantots ikdienas darbā. Ņemot vērā, ka šo sanāksmju organizēšana un vadīšana ir neatņemama Dienesta funkciju īstenošanas sastāvdaļa un aizņem būtisku Dienesta nodarbināto noslodzes daļu, ir nepieciešams to atspoguļot šajā konceptuālajā ziņojumā.

2015. gada 23. novembrī starp Valsts policiju, Dienestu un Ieslodzījuma vietu pārvaldi tika noslēgta starpresoru vienošanās "Par sadarbību atkārtotu noziedzīgu nodarījumu pret tikumību un dzimumneaizskaramību izdarīšanas novēršanai" (turpmāk – Starpresoru vienošanās). Starpresoru vienošanās noslēgta, lai veicinātu nepieciešamo informācijas apmaiņu, kopīgās iestāžu pārstāvju sanāksmēs noteiktu vajadzības un riskus, kuri jārisina notiesātās personas lietā ar mērķi novērst jauna noziedzīga nodarījuma izdarīšanu.

Starpresoru vienošanās paredz, ka starpinstitūciju sanāksme tiek sasaukta par personu, kura notiesāta par dzimumnoziegumu, kura notiesāta par vardarbīgiem smagiem un sevišķi smagiem noziegumiem, kuras iepriekšējā sodāmība ir dzimumnozieguma veikšana, un pastāv risks, ka notiesātais var izdarīt atkārtotu dzimumnoziegumu.

Dzimumnoziegumi rada lielu kaitējumu upurim, upura tuviniekiem, līdzcilvēkiem un pašai personai, kura ir veikusi dzimumnoziegumu. Šādi noziegumi mazina sabiedrības drošību, tādēļ darbs ar personu, kura pastrādājusi dzimumnoziegumu, ir un būs viena no Dienesta prioritātēm, par kuru probācijas sistēmā tiek un tiks īpaši domāts. Dzimumnoziegumu novēršana un izraisīto seku mazināšana ir sarežģīts un atbildīgs darbs, kas no profesionāļiem, kuri strādā gan ar cietušajiem, gan personām, kuras veikušas dzimumnoziegumus, prasa zināšanas, uzņēmību un atbalstu. Gan Latvijā, gan ārvalstu praksē gūtās atziņas norāda uz sistēmiskas pieejas nepieciešamību atkārtotu dzimumnoziegumu novēršanai, strādājot gan ar nozieguma izdarītāju, gan cietušo, jo tikai institūciju kopīga, savstarpēji saskaņota rīcība var mazināt riskus un novērst dzimumnoziegumu. Lielākā daļa no dzimumnoziegumiem ir novēršami, ja vien rīkojamies savlaicīgi, ātri, efektīvi un līdzatbildīgi.

Starpinstitūciju sanāksme var tikt organizēta arī par notiesātajiem, kuri ir vērtējami kā radikalizētas personas vai kuriem ir saskatāmas izteiktas radikalizācijas tendences, kā arī citos gadījumos, kad notiesātajam tiek konstatēts augsts atkārtota noziedzīga nodarījuma risks. Dienests starpinstitūciju sanāksmi sasauc arī gadījumos, kad notiesātā persona ir nepilngadīga.

Organizējot starpinstitūciju sanāksmi amatpersona:

* sagatavo uzaicinājumu starpinstitūciju sanāksmes pārstāvjiem;
* iegūst vispusīgu un objektīvu informāciju par notiesāto (apkopo iestādes rīcībā esošo informāciju);
* nodrošina starpinstitūciju sanāksmes procesu (starpinstitūciju sanāksmes laikā identificē personas, par kuru sasaukta starpinstitūcijas sanāksme, riskus, apzina iespējamos risinājumus risku mazināšanai, kā arī apzina cietušo aizskartās intereses un iespējamo apdraudējumu);
* definē izvirzītos uzdevumus un lemj par atkārtotas starpinstitūciju sanāksmes nepieciešamību;
* nodrošina starpinstitūciju sanāksmes protokola sagatavošanu un nosūtīšanu starpinstitūciju sanāksmes dalībniekiem.

2020. gadā starpinstitūciju sanāksmju skaitu būtiski ietekmēja Covid – 19 infekcijas izplatības ierobežošanas pasākumi, tādēļ, lai veiktu objektīvu darba laika patēriņa aprēķinu starpinstitūciju sanāksmju jomā, tika izmantoti dati par notikušajām starpinstitūciju sanāksmēm 2019. gadā.

2019. gadā Dienests organizēja 264 starpinstitūciju sanāksmes par probācijas klientiem pirmo reizi, 66 starpinstitūciju sanāksmes – atkārtoti, kā arī Dienesta amatpersonas piedalījās 118 citu iestāžu organizētajās starpinstitūciju sanāksmēs. Vienas starpinstitūcijas sanāksmes organizēšana patērē piecas stundas, organizējot starpinstitūciju sanāksmi probācijas klientam atkārtoti – trīs stundas. Gadījumā, ja Dienesta amatpersona piedalās citas iestādes organizētajā starpinstitūciju sanāksmē – viena stunda un deviņas minūtes (1,15 stundas).

*7. tabula. Dienesta darba laika patēriņa aprēķins starpinstitūciju sanāksmju jomā 2019. gadā*

|  |  |  |  |
| --- | --- | --- | --- |
| Starpinstitūciju sanāksmes | 2019. gadā | Stundas vienai sanāksmei | Stundas kopā |
| Organizētas pirmo reizi | 264 | 5 | 1320 |
| Organizētas atkārtoti | 66 | 3 | 198 |
| Dalība | 118 | 1,15 | 135,7 |
|  | Stundu skaits gadā: | | 1653,7 |
|  | Stundu skaits mēnesī: | | 137,80 |
|  | **Nodarbināto slodzes (35 st.):** | | **0,86** |
|  | **Nodarbināto slodzes (40 st.):** | | **0,98** |

Ņemot vērā laika patēriņa apjomu starpinstitūciju sanāksmju jomā, kā arī 2019. gada laikā notikušo starpinstitūciju sanāksmju skaitu, jāsecina, starpinstitūciju sanāksmju jomā 2019. gadā kopumā bija nepieciešamas 1653,7 stundas, kas nozīmē, ka **40 stundu darba nedēļas gadījumā Dienestam starpinstitūciju sanāksmju aktivitātes nodrošināšanai bija nepieciešamas 0,86 amata vietas, savukārt 35 stundu darba nedēļas gadījumā būtu nepieciešamas 0,98 amata vietas (skatīt 7. tabulu).**

**Tādējādi, var secināt, ka šobrīd Dienesta funkciju īstenošanai (tiešajam darbam ar probācijas klientu) ir paredzētas (pieejamas atbilstoši amatu sarakstam un noteiktajai darba kārtībai) 282,2 amata slodzes, kas nozīmē, ka 35 stundu darba laika ieviešanai papildu nepieciešamas 20 amata slodzes jeb amata vietas (301,88-282,2=19,68).**

Ņemot vērā šeit sniegto katras Dienesta funkcijas īstenošanas aprakstu un Dienesta nodarbināto skaitu, kas ir nepieciešams, lai Dienests varētu nodrošināt Dienesta funkciju īstenošanu 40 un 35 darba stundu ietvaros, secināms, ka 40 stundu darba nedēļas ietvaros Dienesta funkcijas pašreiz – atbilstoši aktuālajiem darbību veikšanas hronometrāžas rezultātiem – faktiski var nodrošināt 268,22 amata slodžu ietvaros, **savukārt 35 stundu darba nedēļas ietvaros Dienestam nepieciešamas 301,88 amata slodzes**.

Aprēķinā ietverts laiks, kurā Dienesta nodarbinātie atrodas atvaļinājumā, un laiks starpinstitūciju sanāksmju organizēšanai un vadīšanai, jo starpinstitūciju sanāksmes tiek organizētas teju visu Dienesta funkciju ietvaros (izņēmums ir probācijas programmu īstenošanas joma) un aizņem nozīmīgu Dienesta nodarbināto noslodzes daļu (skatīt 8. tabulu).

*8. tabula. Dienestam nepieciešamo amata vietu slodžu aprēķins 40 un 35 darba stundu nedēļu gadījumā*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Izvērtē-šanas ziņojumi** | **Piespie-du, sabiedriskais darbs** | **Uzrau-dzība** | **Probācijas program-mas** | **Izlīgums** | **STIS[[27]](#footnote-28)** | **Atva-ļinā-jums** | **KOPĀ:** |
| **40 stundu darba nedēļa** | 12,92 | 103,91 | 95,34 | 15,24 | 7,35 | 0,86 | 32,6 | **268,22** |
| **35 stundu darba nedēļa** | 14,76 | 118,76 | 108,95 | 17,41 | 8,41 | 0,98 | 32,6 | **301,88** |

Izvērtējot katras Dienesta funkcijas īstenošanas procesu, tai skaitā darbības, kas ir jāveic Dienesta nodarbinātajiem, nodrošinot Dienesta funkciju izpildi, tika secināts, ka gan likumu, gan Ministru kabineta noteikumu un Dienesta iekšējo tiesību aktu līmenī ir paredzēti procesa soļi, kas ir vitāli, lai nodrošinātu pārskatāmu (caurspīdīgu), jēgpilnu un saturisku darbu ar probācijas klientu, vienlaikus saglabājot preventīvos elementus korupcijas risku novēršanai un novēršot riskus Dienesta nodarbināto veselībai un dzīvībai. Turklāt, pat ja tiktu pieņemts lēmums atteikties no kāda atsevišķa tiesību aktos paredzēta funkciju īstenošanas procesa soļa, tas kopumā neļautu būtiski ieekonomēt Dienesta nodarbināto resursu (slodzi). Turklāt šāda atteikšanās rada būtisku negatīvu ietekmi uz Krimināllikumā noteikto kriminālsodu sistēmu.

Ņemot vērā minēto, lai rastu iespēju nodrošināt Dienesta funkciju īstenošanu 35 darba stundu nedēļas ietvaros, iespēju robežās kaut nedaudz ieekonomējot Dienesta nodarbināto noslodzi, šī konceptuālā ziņojuma sagatavošanas ietvaros tika vērtēts jautājums par iespēju atteikties īstenot kādu no Dienestam noteiktajām funkcijām un uzdevumiem pilnībā vai daļēji.

Aplūkojot Dienestam noteiktās funkcijas un uzdevumus, raugoties no sabiedrības drošības viedokļa, vismazāk sabiedrības drošība tiktu ietekmēta, ja jautājums par pilnīgu vai daļēju atteikšanos īstenot kādu no Dienestam noteiktām funkcijām vai uzdevumiem, tiktu attiecināms uz jomām, kurās nenorit tiešs darbs ar probācijas klientu, kurās darbam ar probācijas klientu ir vismazākā ietekme uz recidīva mazināšanu vai kuru ietvaros veiktajam darbam ir pastarpināta saistība ar Dienesta pamatfunkciju īstenošanu.

Ņemot vērā iepriekš minēto, tika secināts, ka:

1. atsakoties no Dienesta dalības sociālās uzvedības korekcijas programmu īstenošanā ieslodzījuma vietās – būtu iespējams ieekonomēt 3,52 amata vietu noslodzi;
2. atsakoties no personu, kuras ir nosacīti atbrīvotas no kriminālatbildības, uzraudzības – būtu iespējams ieekonomēt 0,78 amata vietu noslodzi;
3. atsakoties no izvērtēšanas ziņojumu sagatavošanas pēc tiesas un prokurora pieprasījuma, ja apsūdzētā persona nav nepilngadīgais, persona, kura ir izdarījusi noziedzīgu nodarījumu pret tikumību un dzimumneaizskaramību, vai persona, kura pretendē uz nosacītu pirms termiņa atbrīvošanu no pamatsoda izciešanas – būtu iespējams ieekonomēt 2,75 amata vietu noslodzi.

Ņemot vērā minēto, ir jāsecina, ka šādā gadījumā amata vietu noslodzes ietaupījums ir niecīgs (7,05 amata vietu noslodze), turklāt ir konstatējami būtiski riski, kam būs ietekme uz sabiedrības drošību un Krimināllikumā ietverto kriminālsodu sistēmu.

Turpmāk analizēti un izvērtēti riski, kas šādā gadījumā var iestāties.

*Riski, kas var iestāties, ja Dienests neturpina ieslodzījuma vietās īstenot sociālās uzvedības korekcijas programmas*

1. Programmas "Programma seksuālos noziegumus izdarījušo personu monitoringam un uzraudzībai" turētājs ir Dienests, kas nozīmē, ka Dienests arī ir atbildīgs par programmas īstenošanu atbilstoši tās saturam un tās kvalitātes monitoringu. Ņemot vērā minēto, tikai Dienests ir tiesīgs organizēt un veikt minētās programmas vadītāju atlasi, ar mērķi novērtēt pretendentu piemērotību, un organizēt programmu vadītāju mācību procesu. Jāņem vērā, ka notiesātās personas, kuras izcieš brīvības atņemšanas sodu par smagiem noziegumiem, pēc nosacītas pirms termiņa no soda izciešanas atbrīvošanas, kā arī atsevišķos gadījumos izciešot pilnu soda termiņu, kļūst par probācijas klientiem. Šādām personām Dienests nereti nosaka pienākumu piedalīties sociālās uzvedības korekcijas programmā dzimumnoziegumus veikušām personām *"Temzas ielejas dzimumnoziedznieku grupas darba programma"*, kas tiek īstenota sabiedrībā. Ja notiesātais ieslodzījuma vietā ir sekmīgi pabeidzis dalību programmā "Programma seksuālos noziegumus izdarījušo personu monitoringam un uzraudzībai", ko apliecina programmas vadītāju atzinumi, tad viņš tiek iesaistīts tikai atsevišķos programmas *"Temzas ielejas dzimumnoziedznieku grupas darba programma"* moduļos, lai nostiprinātu gūtās iemaņas un saņemtu atbalstu, saskaroties ar jaunajiem izaicinājumiem, atgriežoties dzīvē sabiedrībā. Šāds integrētais sociālās uzvedības korekcijas modelis nebūtu iespējams, ja Dienests pārtrauktu minēto programmu īstenošanu ieslodzījuma vietās. Tas novestu pie atbilstošu resocializāciju nesaņēmušu notiesāto atgriešanos sabiedrībā, kas būtiski apdraud sabiedrības drošību. Sevišķi liels risks saskatāms attiecībā uz notiesātajiem, kuri pēc atbrīvošanas nekļūst par probācijas klientiem (piemēram, tiek atbrīvoti pēc pilna soda termiņa izciešanas).

Vienlaikus jāatzīmē, ka sociālās uzvedības korekcijas process un pozitīvu pārmaiņu iespējamība un nostiprināšana kā stabilas – jaunas un drošas uzvedības modelis, nozīmē ilgstošu un regulāru intervenci, kas ietver kontroles un atbalsta sistēmu. Tādēļ, uzsākot šo procesu ieslodzījuma vietā un turpinot korekcijas darbu Dienesta ietvaros sabiedrībā, strādājot ar vienotām zinātniski pamatotām metodēm (sertificētas sociālās uzvedības korekcijas programmas un riska un vajadzību novērtēšanas instrumenti), ir labākas izredzes sasniegt mērķi – recidīva riska samazināšanu par smagiem noziegumiem notiesātām personām.

2. Modelis, kurā probācijas personāls īsteno sociālās uzvedības korekcijas programmas ieslodzījuma vietās, ir praksē pierādīts kā efektīvs, jo ļauj nodrošināt efektīvu sociālās uzvedības korekcijas pēctecību gadījumos, kad notiesātais tiek atbrīvots no brīvības atņemšanas iestādes un tiek turpināta viņa uzraudzība sabiedrībā. Ņemot vērā, ka ne visās ieslodzījuma vietās darbinieki ir tiesīgi īstenot šo programmu, pamatā šo programmu ieslodzījuma vietās īsteno Dienesta nodarbinātie. Tā kā Ieslodzījuma vietu pārvaldes rīcībā nav atsevišķa sociālās uzvedības korekcijas programma, kas būtu vērsta tieši uz darbu ar personām, kuras ir izdarījušas noziedzīgu nodarījumu pret tikumību un dzimumneaizskaramību, atsakoties no šīs programmas īstenošanas ieslodzījuma vietās, tiktu būtiski ietekmēta iespēja nodrošināt šo personu mērķtiecīgu sociālās uzvedības korekciju, it īpaši ņemot vērā, ka programma ļauj precīzāk diagnosticēt problēmas, prognozēt dzimumnoziegumus veikušo personu uzvedību un līdz ar to arī efektīvi vadīt resocializācijas procesu, kas ir ārkārtīgi būtiski sabiedrības drošības kontekstā.

3. Esošais modelis ļauj uzturēt un attīstīt dzimumnoziegumus izdarījušo personu uzraudzības un sociālās uzvedības korekcijas sistēmu, kas ietver sevī ne tikai sociālās uzvedības korekcijas programmu īstenošanu personām, kuras ir veikušas dzimumnoziegumus, bet arī ieslodzījuma vietu un Dienesta darbinieku kopīgu un mērķorientētu profesionālo izaugsmi un sadarbību. Atsakoties no programmu īstenošanas cietumā, šī sistēma tiek vājināta, kā arī tiek apdraudēta vienotas prakses uzturēšana un attīstīšana darbā ar personām, kuras ir veikušas dzimumnoziegumus.

4. Iepriekš minētie riski netieši ir attiecināmi arī uz sociālās uzvedības korekcijas programmas "Kā mācīt jauniešiem domāt un rīkoties atbildīgi, izmantojot vienaudžu palīdzības metodi (EQUIP)" īstenošanu ieslodzījuma vietās, jo arī attiecībā uz darbu ar jauniešiem ir būtiska ieslodzījuma vietu un Dienesta nodarbināto sadarbība, it īpaši gadījumos, kad jauniešu uzraudzību pēc viņu atbrīvošanas no brīvības atņemšanas iestādēm nodrošina Dienests.

*Riski, kas var iestāties, ja Dienests neveic nosacīti no kriminālatbildības atbrīvotu personu uzraudzību*

1. Pieaugs prokuroru noslodze, jo, ja tiks saglabāta iespēja uzlikt nosacīti no kriminālatbildības atbrīvotām personām Krimināllikuma 58.1 pantā noteiktos pienākumus un prokuroru lēmumu izpilde netiks nodota Dienestam, pienākumu izpildes kontrole būs jāveic prokuroriem.

2. Ja netiks saglabāta iespēja uzlikt nosacīti no kriminālatbildības atbrīvotām personām Krimināllikuma 58.1 pantā noteiktos pienākumus:

- var tikt negatīvi ietekmētas cietušo intereses, jo tādi pienākumi kā atvainoties cietušajam un noteiktā termiņā novērst radīto kaitējumu ir vērsti uz cietušo interešu aizsardzību;

- lai gan ne visas nosacīti no kriminālatbildības atbrīvotās personas, kurām ir noteikts pienākums periodiski reģistrēties Dienestā un piedalīties probācijas programmās saskaņā ar Dienesta norādījumiem, ir iesaistāmas probācijas programmās, praksē var būt situācija, kad tieši iesaistei probācijas programmā kādā konkrētā gadījumā var būt izšķiroša nozīme personas turpmākajā dzīvē recidīva mazināšanas kontekstā. Īpaši, ja iesaisti probācijas programmā attiecina uz jauniešiem un personām, kurām konstatēts augsts vai ļoti augsts riska un vajadzību līmenis.

3. Būs nepieciešami papildu finanšu resursi, lai veiktu izmaiņas iestāžu informācijas sistēmās, tai skaitā, iespējams, e-lietas projekta ietvaros veiktajos informācijas sistēmu pilnveidojumos.

*Riski, kas var iestāties, ja Dienests nesagatavo izvērtēšanas ziņojumus par visām apsūdzētajām personām*

Analizējot izvērtēšanas ziņojumu sagatavošanas praksi un procesa virzītāju paustos viedokļus, izvērtēšanas ziņojumu pieprasīšana par apsūdzētajām personām ir nozīmīgs resurss soda vai citas krimināltiesiskas reakcijas piemērošanā, tādēļ procesa virzītāji tiesības pieprasīt izvērtēšanas ziņojumu no Dienesta izmanto pārdomāti un gadījumos, kad rodas šaubas par konkrētajai personai vispiemērotāko soda veidu. Liedzot iespēju tiesnešiem un prokuroriem pieprasīt izvērtēšanas ziņojumu par jebkuru apsūdzēto personu, tiks ierobežota iespēja iegūt objektīvu un pamatotu informāciju gadījumos, kad tai var būt būtiska loma (piemēram, ja persona ir izdarījusi vardarbīgu noziedzīgu nodarījumu, persona jau iepriekš ir bijusi vairākkārt sodīta, persona ir izdarījusi sevišķi smagu noziedzīgu nodarījumu, persona ir jaunieša vecumposmā u.c.). Zinātniskie pētījumi, uz kuriem balstās arī Dienesta amatpersonas funkciju izpildē, liecina, ka recidīva riska noteikšanai ir liela loma, lai lemtu par personai piemērotāko sodu. Piemēram, ļoti zema un zema recidīva riska likumpārkāpējiem piemērotāki ir soda veidi, kuros netiek veikts aktīvs institūciju darbs ar likumpārkāpēja uzvedības un domāšanas maiņu, savukārt augstāka recidīva riska likumpārkāpējiem efektīvākie ir sodi, kas ir saistīti ar likumpārkāpēju domāšanas un uzvedības maiņu, tostarp arī slēgtās institūcijās (piemēram, ieslodzījuma vietās).[[28]](#footnote-29) Tādējādi Dienesta sniegtais izvērtēšanas ziņojums sniedz iespēju procesa virzītājam izvērtēt apsūdzētā riska un vajadzību novērtēšanā balstītu informāciju un lemt par personai piemērotāko soda veidu.

**Ņemot vērā, ka riski, kas var iestāties, ja tiktu pieņemts lēmums atteikties no atsevišķu Dienestam noteiktu funkciju un uzdevumu īstenošanas, nav samērīgi pret iespējamo personālresursa ietaupījumu (7,05 amata vietu slodzes), iespēja atteikties no atsevišķu Dienestam noteiktu funkciju un uzdevumu īstenošanas konceptuālajā ziņojumā kā risinājums netiek piedāvāta.**

# **Risinājuma ieviešanai nepieciešamie lēmumi**

Ņemot vērā šajā konceptuālajā ziņojumā sniegto izvērtējumu par situāciju un par Dienesta amata grupām, kuru darbs Dienesta funkciju ietvaros ir saistīts ar īpašu risku, **Tieslietu ministrijas ieskatā** **Ministru kabinetam ir nepieciešams lemt par Dienesta pāreju uz 35 stundu darba nedēļu, lai nodrošinātu atbilstību Darba likuma 131. panta trešajā daļā minētajam**. Lai īstenotu pāreju uz 35 stundu darba nedēļu ir nepieciešams ieviest 20 amata vietas, to izveidošanai un uzturēšanas izdevumu segšanai paredzot valsts budžeta finansējumu.

# **IV. IETEKME UZ VALSTS UN PAŠVALDĪBU BUDŽETU**

Attiecībā uz šī risinājuma ieviešanai papildus nepieciešamajām amata vietām, informējam, ka 2020. gada 17. decembrī tika pieņemts likums "Grozījumi Krimināllikumā", kas stāsies spēkā 2022. gada 1. janvārī. Grozījumi Krimināllikumā paredz ieviest jaunu pamatsodu – probācijas uzraudzība, kuru sāks piemērot ar 2022. gada 1. janvāri pilngadīgām personām, kuras izdarījušas Krimināllikuma 126., 130., 130.1, 174., 248.2, 253.2 un 340. pantā paredzēto noziedzīgo nodarījumu pēc 2021. gada 31. decembra, un nepilngadīgajiem, kuri izdarījuši jebkuru Krimināllikuma sevišķās daļas pantā paredzēto noziedzīgo nodarījumu pēc 2021. gada 31. decembra.

Šī likuma sākotnējās ietekmes novērtējuma ziņojumā (anotācijā) norādīts, ka probācijas uzraudzības nodrošināšanai Dienestā būs nepieciešams izveidot papildu amata vietas: 2023. gadā – 5 amata vietas, 2024. gadā – 19 amata vietas un 2025. gadā – 19 amata vietas, 3 gadu laikā kopā – 43 jaunas amata vietas. Ministru kabinets, izskatot likumprojektu "Grozījumi Krimināllikumā" (Ministru kabineta 2019. gada 25. jūnija sēdes protokols Nr. 30, 19. §) lēma, ka, lai nodrošinātu pamatsoda – probācijas uzraudzība – izpildi, Tieslietu ministrijai valsts budžeta apakšprogrammā 04.03.00 "Probācijas īstenošana" 2023. gadam un turpmākajiem gadiem nepieciešamo finansējumu jānodrošina ministrijai piešķirto valsts budžeta līdzekļu ietvaros, nepieciešamības gadījumā pārskatot prioritātes, kā arī atbalstīja, ka Tieslietu ministrija saglabā tieslietu resorā esošās neaizpildītās amata vietas, kas nepieciešamas šī likumprojekta izpildes nodrošināšanai.

Nodrošinot Dienesta pāreju uz 35 stundu darba nedēļu, minēto Krimināllikuma grozījumu ieviešanai (jaunā pamatsoda – probācijas uzraudzība – ieviešanai) un saglabājoties līdzšinējai probācijas klientu skaita dinamikai papildus Ministru kabineta atbalstītajam (Ministru kabineta 2019. gada 25. jūnija sēdes protokols Nr. 30, 19. §) būs nepieciešamas papildu amata vietas: 2023. gadā – ne vairāk kā 1 amata vieta, 2024. gadā – ne vairāk kā 3 amata vietas un 2025. gadā – ne vairāk kā 3 amata vietas, 3 gadu laikā ne vairāk kā 7 amata vietas (tādējādi kopā Krimināllikuma grozījumu ieviešanai: 2023.gadā – 6, 2024.gadā – 22, bet 2025.gadā 22 amata vietas).

Lai nodrošinātu Dienesta pāreju uz 35 stundu darba nedēļu, Ministru kabinetam ir nepieciešams lemt par papildu finansējuma piešķiršanu Tieslietu ministrijai (Dienestam) 20 amata vietu izveidei ar 2021. gada 1. septembri:

1)**2021. gadā ne vairāk kā 217 337 EUR** 20 amata vietu izveidošanai un uzturēšanas izdevumu segšanai;

2)**2022. gadā un turpmāk ik gadu 514 534 EUR** 20 amata vietu uzturēšanas izdevumu segšanai.

Detalizēts finanšu aprēķins ir pievienots šī konceptuālā ziņojuma 2. pielikumā "Finanšu aprēķini Valsts probācijas dienesta darbības nodrošināšanai, pārejot uz 35 darba stundu nedēļu".

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs

Papsujevičs 67021100

[Mihails.Papsujevics@vpd.gov.lv](mailto:Mihails.Papsujevics@vpd.gov.lv)

Linde 67021111

[Ilona.Linde@vpd.gov.lv](mailto:Ilona.Linde@vpd.gov.lv)

Teifurovs 67244846

[Eduards.Teifurovs@vpd.gov.lv](mailto:Eduards.Teifurovs@vpd.gov.lv)

Kasjanovs 67021193

[Georgijs.Kasjanovs@vpd.gov.lv](mailto:Georgijs.Kasjanovs@vpd.gov.lv)

1. Darba likuma 131. panta pirmā daļa [↑](#footnote-ref-2)
2. Darba likuma 140. pants [↑](#footnote-ref-3)
3. Darba likuma 134. pants [↑](#footnote-ref-4)
4. Pieejams: <https://www.tm.gov.lv/lv/pazinojums-par-lidzdalibas-iespejam-konceptuala-zinojuma-par-darba-likuma-131-panta-tresas-dalas-piemerosanu-valsts-probacijas-dienesta-nodarbinatajiem-kuru-darbs-ir-saistits-ar-ipasu-risku-izstrades-procesa-lidz-2021-gada-5-maijam> [↑](#footnote-ref-5)
5. Pieejams: <https://www.mk.gov.lv/lv/ministru-kabineta-diskusiju-dokumenti> [↑](#footnote-ref-6)
6. Valsts probācijas dienesta likuma 4. panta pirmā daļa [↑](#footnote-ref-7)
7. Valsts probācijas dienesta likuma 6. pants [↑](#footnote-ref-8)
8. Darba likuma 131. panta pirmā daļa [↑](#footnote-ref-9)
9. Darba likuma 140. pants [↑](#footnote-ref-10)
10. Darba likuma 134. pants [↑](#footnote-ref-11)
11. *Darba likums ar komentāriem*. "Dienas Bizness". Komentāra autore: K. Platā (aktualizēts: 02-2018) [↑](#footnote-ref-12)
12. Ministru kabineta 2011. gada 5. aprīļa noteikumi Nr. 271 "Noteikumi par izvērtēšanas ziņojumā iekļaujamās informācijas apjomu un tā sastādīšanas un sniegšanas kārtību" [↑](#footnote-ref-13)
13. Kriminālprocesa likuma 491. panta 8. punkts [↑](#footnote-ref-14)
14. Kriminālprocesa likuma 39. panta otrās daļas 6. punkts, 415. panta otrā daļa, 420. panta otrā daļa [↑](#footnote-ref-15)
15. Ministru kabineta 2010. gada 9. februāra noteikumi Nr. 119 "Kārtība, kādā Valsts probācijas dienests organizē kriminālsoda – piespiedu darbs – izpildi" [↑](#footnote-ref-16)
16. Ministru kabineta 2010. gada 9. februāra noteikumu Nr. 119 "Kārtība, kādā Valsts probācijas dienests organizē kriminālsoda – piespiedu darbs – izpildi" 14. punkts [↑](#footnote-ref-17)
17. Latvijas Sodu izpildes kodeksa 134. panta otrās daļas 6. punkts [↑](#footnote-ref-18)
18. Ministru kabineta 2010. gada 9. februāra noteikumu Nr. 119 "Kārtība, kādā Valsts probācijas dienests organizē kriminālsoda – piespiedu darbs – izpildi" 56. punkts [↑](#footnote-ref-19)
19. Likuma "Par audzinoša rakstura piespiedu līdzekļu piemērošanu bērniem" 5. pants un 11. panta pirmā daļa [↑](#footnote-ref-20)
20. Ministru kabineta 2015. gada 24. februāra noteikumi Nr. 107 "Kārtība, kādā Valsts probācijas dienests uzrauga nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība" [↑](#footnote-ref-21)
21. Valsts probācijas dienesta likuma 1. panta 6. punkts [↑](#footnote-ref-22)
22. Riska un vajadzību novērtējums [↑](#footnote-ref-23)
23. Nosacīti no kriminālatbildības atbrīvotas personas [↑](#footnote-ref-24)
24. Probācijas programmas [↑](#footnote-ref-25)
25. Ministru kabineta 2018. gada 19. jūnija noteikumi Nr. 347 "Izlīguma procesa noteikumi" [↑](#footnote-ref-26)
26. Eiropas Padomes Ministru komitejas Rekomendācijas CM/Rec(2018)8 dalībvalstīm par atjaunojošo justīciju krimināllietās [↑](#footnote-ref-27)
27. Starpinstitūciju sanāksmes [↑](#footnote-ref-28)
28. *Hanson K. et. al. (2017) A Five-Level Risk and Needs System: Maximizing Assessment Results in Corrections through the Development of a Common Language* <https://www.researchgate.net/publication/313027182_A_Five-Level_Risk_and_Needs_System_Maximizing_Assessment_Results_in_Corrections_through_the_Development_of_a_Common_Language> [↑](#footnote-ref-29)